TC: PODRŽAVAM AKCIJU "Pehari za najveće borce"\nAko ste odlučili da ove zime date svoj doprinos izmamljivanju osmeha na lice onoj deci koja su veli borci na utakmici koju mi nikada nismo gledali, želimo da Vam iskreno čestitamo.\nAko ste odlučili da podržite akciju "Pehari za najveće borce" , koju je inicirao TC-TIM , na pravom ste mestu. Pa da vam objasnimo o čemu se radi...\n- Neformalna grupa mladih sportskih radnika, članova TC-Tima, kao inicijatori\n- Škole fudbala su realizatori akcije u skladu sa svojim mogućnostima i interesovanjima\n- Škole fudbala koje žele da se uključe u projekat, obaveštavaju nas o tome kako bi TC, preko svijih kanala komunikacije obavestio o tome.\n- Nakon toga, škole stavljaju na prodaju ili licitaciju neki od svojih pehara sa dečijih turnira ili liga. To mogu da urade na način na koji oni žele i misle da je najefikasnije (bazar, družtvene mreže i dr.)\n- Škola može istaći najmanje 1 pehar ali ako to želi može i više, 3,5, 10 ili puno više. Cilj je da se sakupi što više sredstava. Takođe, škole fudbala samostalno određuju cene pehara.\nKOME JE POMOĆ NAMENJENA:\n- Svaka škola fudbala samostalno odlučuje kome će pomoć biti uručena. Preporuka TC-TIMA je da svaka škola fudbala ostvari kontakte sa lokalnim humanitarnim udruženjima, institucijama, Crvenim krstom ili aktivnim fondacijama, kako bi pomoć otišla tamo gde je najpotrebnija. Naš predlog je da svaka škola novac preusmeri deci na lokalnom nivou. Da li je to novac u kešu, novogodišnji paketići, nabavka uređaja, opreme, garderobe ili nešto drugo, odluka je na školama koje organizuju akciju.\nNAČIN SAKUPLJANJA SREDSTAVA:\n- Osnovno sredstvo za prkupljanje sredstava je prodaja pehara, ali škole mogu izabrati i druge načine da animiraju članstvo, roditelje, publiku, loklanu zajednicu da se uključe da bi akcija bila što uspešnija.\n- Škole se mogu uključiti u akciju u svakom trenutku. Predlog je da akcija traje do 10-og januara a dodela pomoći u svim gradovima i opštinama bude realizovana 14-og januara. Ali, škole fudbala mogu doneti i svoju odluku ako misle da akcija može biti efikasnija.\nŠTA JE TALENT CENTAR U CELOJ OVOJ PRIČI:\nMi smo samo idejni tvorci akcije i predlažemo je svima koji imaju dobru volju da pomognu nekome kome je pomoć potrebna, posebno našim saradnicima iz škola fudbala.\nDali smo predlog i instrukcije kako mi zamišljamo da je najefikasnije da se to izvede, ali organizaciju prepuštamo svakoj školi fudbala posebno. Mi ćemo iskoristiti naše uticaje i imidž da animiramo što više škola da podrže akciju i sprovedu je na najbolji mogući način, ali i ne snosimo odgovornost za uspeh iste. Apelujemo na sve naše saradnike i sve one koji će u svojim školama organizovati ovako nešto, da budu odgovorni, savesni i požrtvovani, kako bi na kraju januara podvukli crtu i osetili zadovoljstvo i osećaj dobrog dela koje smo zajedno sproveli.\nMi iz grupe Talent Centra, imamo snažnu volju i želju da pomognemo, zato ćemo dati sve od sebe da se svi članovi TC-Tima uključe u pomoć da ovaj predlog stigne do što više ljudi i akcija uspe. Možda uspemo a možda i ne, sigurno je jedino da ćemo dati svoj maksimum.\nI nije ova akcija vezana samo za Srbiju. Mi pozivamo i naše prijatelje iz Hrvatske, Slovenije, Bosne i Hercegovine, Crne Gore, Severne Makedonije, da nam se pridruže i pomognu nekome iz svojih lokalnih zajednica. Muka, beda, bolest, nemaština, ne poznaju granice, veru i naciju. Ako se odlučite da pokrenete ovakvu ili sličnu akciju, obavestite nas o tome a mi ćemo pokušati da je ispromovišemo jer su naši pratioci i saradnici iz svih ovih država.\nSve škole fudbala koje uzmu učešće u humanitarnoj akciji imaju mogućnost besplatne registracije i promocije na platformi Talent Centra a znaćemo i da im se odužimo u periodu koji je pred nama.\nO SVOJIM PLANOVIMA I ŽELJI ZA UČEŠĆEM U HUMANITARNOJ AKCIJI OBAVESTITE NAS PREKO:\nFacebook: Talent Centar - dečiji fudbal\nInstagram: talent_centar_dečiji_fudbal, srpske_skole_fudbala


Karadžić: “Ciljevi su bili da se zaštiti srpski narod” – Informer\nIzdvojeno • Muzika • Showbiz\nNakon skandala: Sonja Schmitz objavila novu pjesmu „Broken“\nKultura • Showbiz\nSpahić: Kultura je kohezivno tkivo Evrope i osnov regionalne saradnje\nShowbiz • Top\nBogatašica podigla dijete pred 3.000 ljudi, a zatim shvatila grešku!\nMuzika • Showbiz\nDavid Guetta nastupit će 8. jula na Exitu\nVijesti iz medicine\nTop • Zdravlje\ndr. Sabina Čengić: Rak jajnika podmukla bolest, moguć u svakoj životnoj dobi\nOvo je bilje koje čuva ljepotu vaše kože\nIshrana • Zdravlje\nIshrana veoma utiče na ukus sperme. Ovo treba da jedete i pijete!\nSoda bikarbona – Najveći neprijatelj farmaceutske industrije\nIspovijest Mersudina Čosovića, čovjeka koji je ubio Selvera Lekića: Bio sam tjelohranitelj Ramiza Delalića Ćele\nSupruga Davorina Popovića: Da je Davor živ, možda bi se iselio iz Sarajeva\nPet duhovnih tajni s kojima ćete privući svoju srodnu dušu!\nIstina o Fahriji Karkinu “đavoljem”advokatu\nFOTO: ”Elitna prostitucija” – Gole fotke srpske voditeljice objavljene na porno sajtu!\nBata Živojinović o opsadi Sarajeva: ”Bio sam okružen Srbima koji su bolesno verovali u to šta rade”\nSvijet • Udarno • Vijesti\nKaradžić: “Ciljevi su bili da se zaštiti srpski narod”\nČetvrtog dana svjedočenja na suđenju Radovanu Karadžiću, vještak Reynaud Theunens i optuženi nastavili su iznositi oštro suprotstavljene stavove o provođenju strateških ciljeva vlasti Republike Srpske (RS).\nTheunens, vještak za vojna pitanja Haškog tužilaštva, ostao je pri zaključku da je Vojska Republike Srpske (VRS) provodila naređenja Vrhovne komande, na čijem je čelu bio Karadžić, i da su te naredbe bile povezane sa strateškim ciljevima.\nS druge strane, optuženi Karadžić je tvrdio da su ti ciljevi predstavljali osnovu za mirovne pregovore, a da je cilj direktiva koje je izdavalo rukovodstvo bila “zaštita srpskog naroda”.\n“Kada je Karadžić poslanicima obrazlagao prvi strateški cilj, najprije je govorio da treba Srbe zaštititi, a onda je naveo da se to jedino može ostvariti odvajanjem od neprijatelja”, rekao je Theunens.\nKaradžić, bivši predsjednik RS-a, optužen je za genocid, zločine protiv čovječnosti i kršenje zakona i običaja ratovanja. U optužnici stoji da je Karadžić, kao vrhovni komandant VRS-a, učestvovao u udruženom zločinačkom poduhvatu sa ciljem progona nesrpskog stanovništva s područja na koja su bosanski Srbi polagali pravo.\nTheunens se tokom unakrsnog ispitivanja nije složio s konstatacijom optuženog da su Srbi na početku rata držali sve svoje teritorije i da su ih kasnije samo gubili, navodeći da je to “u suprotnosti sa zaključkom o direktivama za proširenje teritorija”.\n“Po mom mišljenju, to ne mijenja činjenicu da su željeli proširiti teritoriju… Tačno je i da su ostale strane izvodile ofanzivna djejstva”, kazao je Theunens.\nPrema ocjeni vještaka, srpske aktivnosti na terenu prevazilazile su defanzivne napore, na kojima je optuženi tokom unakrsnog ispitivanja insistirao.\n“Da li vi mislite da je kontraofanziva legitimna vojna akcija? … Muslimani ratuju na svoju štetu, što više ratuju, sve više gube”, naveo je Karadžić, dodavši da je on prihvatio niz međunarodnih prijedloga mirovnih planova.\nOptuženi je vještaka ispitivao i o aktivnostima 28. divizije Armije Republike BiH (ARBiH) u Srebrenici. Na pitanje da li mu je poznato da je “do proljeća 1993. grupa od 15-ak hiljada vojnika stalno napadala srpsku vojsku iza leđa”, Theunens je rekao da je čuo za ofanzivna djejstva tih jedinica.\nNa veliki broj pitanja optuženog vještak je odgovarao da on u svom nalazu nije ocjenjivao da li su neke akcije bile legitimne ili ne, kao i da mnogi događaji o kojima su mu postavljena pitanja nisu bili u njegovom domenu.\n“Već sam rekao da sam se bavio samo konzistentnošću naređenja Vrhovne komande i djejstava na nižim nivoima”, ponavljao je Theunens, javio je BIRN.\nIako nije bilo ranije planirano, Sudsko vijeće odlučilo je da suđenje bude nastavljeno u petak, 22. jula, kako bi bilo okončano ispitivanje ovog vještaka.\nSvijet • Vijesti\n20 godina nakon smrti, ponovno na naslovnicama\nBiH • Vijesti\nSolak: Sve strukture civilne zaštite su na terenu\n3.000 ljubitelja biciklizma uživalo na 6. tuzlanskoj biciklijadi\nDjevojka ga zalila kipućim uljem\nIzrael: Libija postala novi izvor oružja za Hamas\nŠejh Edin Urjan Kukavica: I ko je sad tu peder?\nNezavisni bosanskohercegovački portal iza kojeg ne stoji niti jedna politička stranka, vladina ili nevladina organizacija, niti bilo koja druga interesna grupa\nVIDEO/ ”Kisi kisi po sisi” – prva hrvatska gay pjesma\nTražite posao? Francuskoj treba 50 hiljada berača grožđa\nDodik osuđen na smrt!\nVIDEO 18+/ Za lažne ‘uggsice’ rakunima skidaju kožu dok su živi i ostavljaju ih da uginu u najgorim mukama\nbakir izetbegovic banja luka barack obama bih Boris Tadic brcko droga emir suljagic eu hapsenje hrvatska izrael kosovo milorad dodik mladic Moamer Gadafi NATO osama bin laden osuda podrska ratko mladic referendum rs SAD sarajevo srbija srebrenica ubistvo valentin inzko\nHvala Vam na vašem povjerenju...


Objavio Zoran Markovic / 28-09-2017\nForum za odgovorno poslovanje - Newsletter #18\nObjavio Zoran Markovic / 27-09-2017\nKonferencija „Prava deteta u Srbiji – Preporuke UN Komiteta za prava deteta i Univerzalni periodični pregled“ je održana u Kući ljudskih prava i demokratije,u okviru projekta “Prava deteta u Srbiji — praćenje preporuka UN Komiteta za prava deteta i Univerzalni periodični pregled” koji sprovodi Centar za prava deteta u saradnji sa Užičkim centrom za prava deteta i organizacijom ASTRA. Projekat finansijski podržava Kancelarija za ljudska i manjinska prava Vlade Republike Srbije u okviru programa „Sprovođenje antidiskriminacionih politika u Republici Srbiji”.\nCentar za prava deteta www.cpd.org.rs\nViše od 150 medija i nevladinih organizacija u četvrtak će zajedničkom akcijom ukazati na postojanje medijskog mraka u Srbiji.\nGrupi “ZA SLOBODU MEDIJA” do sada se priključilo 157 medija i organizacija, kao i nekoliko stotina pojedinaca, a svi koji žele da učestvuju u akciji mogu da pošalju mejl na adresu stojimuzvranjske@gmail.com.\nUkoliko imate probleme da prilagodite budžet ideji koju imate, ne možete da procenite troškove za kreiranje dobre akcije ili jednostavno imate problema sa pravljenjem budžeta za projekte – ovog puta na Otvorenim vratima Resursnog centra, 10. oktobra, 2017. godine od 12 časova, odgovaramo baš na ta pitanja.\nUkoliko imate dileme u ovoj oblasti, ili znate nekoga ko ima probleme sa planiranjem troškova, preporučite mu da se prijavi.\nU Kući ljudskih prava, u vikendu za nama 23-24.septembra, održan je Bazični trening za organizacije civilnog društva, kome je prisustvovalo 17 organizacija civilnog društva, sa ciljem da prošire svoja znanja i veštine iz oblasti finansijskog i administrativnog upravljanja svojim organizacijama, ljudskih resursa, ali i kako da svoje aktivnosti učine zanimljivijim građanima i ostvare uspeh kroz alternativne načine finansiranja.\nOvaj trening, doneo je i niz besplatnih alata i priručunika/ brošura koje će pomoći udruženjima da svoj rad podignu na viši nivo.\nObjavio Zoran Markovic / 26-09-2017\nU okviru projekta Young Media: Media for and with young people, koji sprovodi Krovna organizacija mladih Srbije (KOMS) u saradnji sa AsMedi, Lokal Presom pod pokroviteljstvom Deutsche Welle, a koji finansira Republika Nemačka, tj. Federalno Ministarstvo za ekonomsku saradnju i razvoj (Bundesministerium für wirtschaftliche zusammenarbeit und Entwicklung), održaće se Okrugli sto Pričam da me čuješ! Okrugli sto treba da približi i poveže PR menadžere/ke u nevladinom sektoru sa novinarima i urednicima medijskog sadržaja u Srbiji. Cilj je da se izmeste perspektive jednih i drugih kako bi se stvorilo međusobno razumevanje posla onog drugog i olakša komunikacija između ove dve strane. Postavlja se pitanje kako PR menadžeri i menadžerke treba da kreiraju svoj sadržaj tako da medijima on bude zanimljiv, a sa druge strane kako da i mediji prepoznaju važnost sadržaja koji nevladin sektor komunicira.\nMaja Galović, KOMS.\n5. Marija Stevuljević, EU info-centar.\nZa sva pitanja možete se obratiti Maji Galović, koordinatorki za komunikacije, na mejl: maja.galovic@koms.rs.\nСтраница 20 од 618« Прва«...10...1819202122...304050...»Последња »


PAVLOVIĆ: Današnje granice Kosova proširene su na štetu Srbije! One nisu državne već improvizovane! | Vesti | Espreso\nKosovski premijer Ramuš Haradinaj formirao je Komisiju za demarkaciju granice sa centralnom Srbijom\nObjavljeno: 24.08.2018. 11:49h\nReč je, čini se, o najobičnijem "fingiranju", jer, kako ukazuje direktor Instituta za savremenu istoriju Momčilo Pavlović, sadašnje granice Kosova i Metohije nisu državne, već improvizovane.\n- Ali ta dokumenta nemaju nikakve veze sa današnjim Kosovom, niti sa Haradinajevom vladom - objašnjava Pavlović.\nKad je reč o Kosovu i Metohiji, Pavlović kaže: "Albanci na KiM misle da su 1999. pobedili u ratu i da pokrajinske granice treba da budu državne, iako su to neprirodne granice, koje vode preko opštinskih i seoskih atara".\nInače, Kosovo i Metohiju Srbija je tek 1912. godine, tokom Prvog balkanskog rata, integrisala u svoj sastav, ali je, kaže Pavlović, godinama nakon toga bila u stalnom ratu i nije imala dovoljno ni snage, ni vremena da se posveti uređenju tih novih krajeva Na pitanje na koja faktografska dokumenta bi mogla da se poziva Haradinajeva Komisija, Pavlović ukazuje na Vidovdanski ustav iz 1921. godine, kada je Kraljevina SHS podeljena na 33 oblasti, među kojima je bila i kosovska.\nUHVATIM SE ZA GLAVU KADA ČUJEM DA MOMA TRAJKOVIĆ BRINE O SRPSKOJ ZEMLJI NA ČAGLAVICI: Vučić kaže da se Srbi i dalje tiho sele sa KiM\nSRBIJA TEK SADA MOŽE DA UĐE U VELIKI TRNOVAC, A SOLE MI PAMET ONI KOJI SU NOSILI KIŠOBRAN MADLEN OLBRAJT! Vučić odgovorio na napade Save Janjića\nPOŠTUJEM IRINEJA, O CRKVI NEĆU NIŠTA LOŠE DA KAŽEM: Vučić odgovorio na prozivke iz SPC\n- Ako bi se Haradinaj i Komisija pozivali na nekakve akte do oktobra 1929. godine, onda bi se pozivali na ta dokumenta i granice koje nisu današnje granice Kosova, nego su proširene na štetu Srbije - naglasio je Pavlović.\n- Sa takvim uređenjem se ušlo u Drugi svetski rat, kada je veći deo KiM pripojen Albaniji, koju je kontrolisala italijanska vojska. Severni deo, sa Kosovskom Mitrovicom, pripojen je Srbiji, ali su efektivnu vlast imali Nemci, s obzirom na značaj Trepče - ukazuje Pavlović.\n- Srbija je u Prvi svetski rat ušla sa povučenim granicama prema Grčkoj, kao i prema Albaniji, koje još uvek nisu bile utvrđene. A, na jugu Srbije su 1945. godine formirane Makedonija kao nezavisna republika i Kosovsko-metohijska oblast, koja kao da nikada ranije nije bila u sastavu Srbije - naglašava Pavlović.\nTako je, kaže Pavlović, srez Kosovska Mitrovica ojačan opštinama kao što su Lešak, Zubin potok i Leposavić, kojima su pripojene mesne zajednice iz tri sreza u Srbiji - Kopaoničkog sa sedištem u Brusu, Deževskog sa sedištem u Novom Pazaru, te Studeničkog sa sedištem u Raškoj.\n- Sela sa apsolutno srpskim stanovništvom pripojena su opštinama koje su pripadale kosovsko-mitrovačkom srezu, a atari tih sela su postali granice. To je pravdano time da treba ojačati opštine, ali te granice su bile samo administrativne, ne i državne - zaključuje istoričar.\n- Ako bismo krenuli od razgraničenja, stvorili bismo više problema nego što ih danas imamo To mora da bude posledica sveobuhvatnog kompromisnog sporazuma između Beograda i Prištine, koji, na kraju, treba da predvidi i liniju razgraničenja - rekao je Pavlović.\n- Ako EU podržava jedne naspram drugih, teško će doći do mira i stabilnosti na Balkanu, a istorija nas uči da na Balkanu uvek može da bude gore nego što jeste - napominje Pavlović.\nRamuš HaradinajGraniceSrbijaKosovo i MetohijaKraljevina JugoslavijaAlbanci


DEMOKRATE O GRADSKOM BUDŽETU · Kraljevo.online\nNASLOVNA POLITIKA DEMOKRATE O GRADSKOM BUDŽETU\nGradski odbor Demokratske stranke o budžetu i mladima.\nTema današnje konferencije za medije Gradskog odbora Demokratske stranke Kraljevo bila je budžet Grada Kraljeva i problemi mladih. Predsednik GrO Demokratske stranke Kraljevo Vukomir Mitrović rekao je da je u prvih 9 meseci 2017. godine što se prihoda tiče 357 miliona dinara manje realizovano od planiranog. U odnosu na prošlu godinu u istom periodu prihodi od poreza na dohodak, dobit i kapitalne dobitke i porez na imovinu su manji za 9.4 miiona dinara, takođe porez na dobra i usluge je manji za 6.2 miliona dinara. Što se rashoda tiče za prvih 9 meseci 2017. godine 691 miliona je manje utrošeno od planiranog, a da bi se ispunio plan rashoda do kraja godine potrebno je realizovati još 1.551 miliona što je nemoguće. Razlozi za nerealizovane rashode DS vidi u političkim planovima koji nisu realni, nesposobnost, neznanje i nezainteresovanost vlasti.\nOd preko 20 budžetskih korisnika njih samo četiri troše 57,6% budžeta. Predlog Demokratske stranke je da potrošnju komunalnih delatnosti sa 11,8% treba smanjiti na 10%, predškolsko vapitanje i obrazovanje sa 12% smanjiti na 10%, organizacija saobraćaja i saobaćajna infrastruktura sa 16,2% smanjiti na 10% i opšte javne usluge uprave sa 17,6% smanjiti na 10%. Ukupno bi ušteda iznosila 554 miliona dinara.\nGradski odbor Demokratske stranke Kraljevo, smatra da ovako ušteđen novac treba uložiti u:\n1. Lokalni ekonomski razvoj, a posebno u podsticaj za razvoj preduzetništva, na subvencije malim i srednjim preduzećima,\n2. Unapređenje privrednog i investicionog ambijenta (auto-put, aerodrom, industrijska zona kod aerodroma),\n3. Mere aktivne politike zapošljavanja, ali ne samo za javne radove.\nVukomir Mitrović je na kraju naveo i drastične primere investicija koje nisu realizovane: paviljon na Goču, Dositejeva ulica, interna obilaznica, bazen, pijaca u Adranima. Kredit od 155 miliona dinara nije realizovan za 9 meseci, a ima i neraspoređeni višak iz 2016. godine.\nPredsednik Kluba Demokratske omladine Kraljevo Pavle Škorić rekao je da je za šest godina nula dinara izdvojeno za konkretne projekte koji uključuju mlade, koji u Kraljevu nemaju nikakvu perspektivu. Za investicije se predstavlja kineska robna kuća, rupa za bazen i semafor. Zakon o zapošlavanju mladih koji predlaže Balša Božović doprineo bi da se za dve godine zaposli 50.000 mladih. Nedostatak radnog iskustva je glavni problem i država treba da stimuliše poslodavce, uvođenjem stepenaste strukture socijalnih doprinosa. Prema zakonu koji predlaže DS stopa doprinosa za angažovanje mladih do 24 godine bila bi 20%, 25-26 godina stopa bi bila 24%, 27-28 godina stopa bi bila 28%, 29-30 godina stopa doprinosa bi bila 32%. Po sadašnjem zakonu stopa doprinosa za mlade do 30 god. iznosi 37,8%, zaključio je Pavle Škorić.


BORCI PAMTE LAZINA DELA: Delegacija iz Srpske dolazi u Niš, čuveni hirurg biće posthumno odlikovan | Novosti.RS\npetak, 26. 06. 2020. u 07:30\nDelegaciju će ugostiti razni niški privrednici koji na taj način žele da iskažu zahvalnost za sve što čine u čast čuvenog niškog doktora\nOKO 250 boraca sa Ilidže, ali i Zvornika, Bijeljine i Bratunca koje je lečio i poznavao čuveni hirurg, doktor Miodrag Lazić i koji su mu tokom rata "čuvali leđa" i bili uz njega, doputovaće u subotu u Niš da mu odaju počast i posete njegov grob.\nNjih će ugostiti razni niški privrednici koji na taj način žele da iskažu zahvalnost za sve što čine u čast čuvenog niškog doktora i što njegova velika dela ne zaboravljaju.\nBorci iz Republike Srpske će zajedno sa delegacijom iz Istočnog Sarajeva koju predvodi predsednik Skupštine grada Miroslav Lučić, kao i gradonačelnik Nenad Vuković, najpre u subotu prisustvovati Vidovdanskoj akademiji na kojoj će doktoru posthumno biti dodeljen i Orden Svetog Romana, najviše priznanje Eparhije niške, koji će primiti njegova ćerka Nina.\nZoran Bajić, ispred Inicijative za naziv Kliničkog centra - Dr Miodrag Lazić i jedan od organizatora ove posete, kaže da su se Nišlije rado odazvale da ugoste ove ljude koji su sa Lazom na ratištu delili i dobro i zlo, a kojima ništa nije teško da urade kako bi mu odali počast.\n- Dosta ljudi će krenuti u privatnom aranžmanu. Vojska Srbije obezbediće im ručak u Oficirskom domu. Očekujemo da se pojavi oko 250 ljudi iz Republike Srpske. Neće im biti teško da pređu ukupno 1.000 kilometara za njihovog doktora koji je bio spreman sve da uradi za njih. U organizaciju su se uključile razne niške firme i privrednici koji su ponudili smeštaj - kaže, za "Novosti", Bajić.\n* POŠTOVANjE Ilidžanski borci\nPredsednik "Ilidžanskog borca", Goran Šehovac, rekao je da Ilidžanci i građani Istočnog Sarajeva žele i da na ovaj način odaju počast nekadašnjem saborcu, srpskom heroju i humanisti.\n- Doktor Miodrag Lazić svojim nesebičnim, humanim radom zadužio je srpski narod ovog kraja da zauvek čuva uspomenu na njega, a ovo putovanje je najmanje što možemo da učinimo kako bismo mu se bar delom odužili za sve ono što je činio za nas u teškim, ratnim vremenima - rekao je Šehovac.\nPredsednik Skupštine grada Istočnog Sarajeva, Miroslav Lučić rekao je da je doktor Lazić ostavio neizbrisiv trag u nekadašnjem Srpskom Sarajevu, te da Srbi sa ovih prostora imaju obavezu da neguju uspomenu na njegovo delo.\nUSPOSTAVIO ČVRSTE VEZE\nMIROSLAV Lučić je zahvalio gradskim vlastima Niša i građanima koji su, kako je rekao, sa velikim poštovanjem prihvatili ideju o dolasku delegacije Istočnog Sarajeva, te naglasio da je i to pokazatelj čvrstih veza dve zemlje koje je uspostavio doktor Lazić.


Zelenski traži isključenje Rusije iz Organizacije za hranu i poljoprivredu\nPARIZ – Ukrajinski predsednik Volodimir Zelenski zatražio je danas isključenje Rusije iz UN Organizacije za hranu i poljoprivredu (FAO), uz optužbe Kijeva da Moskva blokira i krade ukrajinske žitarice, javlja Beta.\n„Ne može biti govora o produženju članstva Rusije u FAO. Kakvo bi bilo mesto Rusije ako ona izaziva glad za najmanje 400 miliona ljudi, možda čak milijardu”, rekao je Zelenski u video obraćanju na ministarskom sastanku Organizacije za ekonomsku saradnju i razvoj (OECD), prenosi agencija Frans pres.\nOn je rekao takođe da ruska invazija na njegovu zemlju predstavlja pretnju za životnu sredinu i može da dovede do opasnog zagađenja Azovskog i Crnog mora, prenosi AP.\nZelenski je u obraćanju ministrima naglasio potrebu da se države odvoje od ruskog gasa i opredele za zelenu energiju.


Izvor: RTS, 09.Maj.2021, 07:20\nLaburista Sadik Kan ponovo je izabran za gradonačelnika Londona, prenosi "Gardijan".\nSadik Kan je osvojio 55,2 odsto, odnosno 1,2 miliona glasova, dok je konzervativni kandidat Šon Bejli dobio 44,8 odsto glasova, prenosi Gardijan.\nKan se oglasio na svom Tviter nalogu nakon pobede i poručio da mu je životna čast da služi gradu koji voli. >> Pročitaj celu vest na sajtu RTS <<\n"Hvala Londonu. Apsolutna je čast mog života da služim gradu koji volim još tri godine. Moguća je svetlija budućnosti i isporučićemo je zajedno", napisao je Kan.\nKonzervativna partija zabeležila je trijumf, dok je Laburistička stranka potučena do nogu na lokalnim i regionalnim izborima u Velikoj Britaniji. Jedini značajan izuzetak je Sadik Kan, koji je uspeo da zadrži mesto gradonačelnika Londona.\nSadik Kan osvojio 1,2 miliona glasova..Laburista Sadik Kan ponovo je izabran za gradonačelnika Londona...Kan je osvojio 55,2 odsto, odnosno 1,2 miliona glasova, dok je konzervativni kandidat Šon Bejli dobio 44,8 odsto glasova, prenosi ''Gardijan''...Ovo će biti drugi mandat Kanu na mestu gradonačelnika...


Ugljanin obezbjedio 100 miliona dinara za izgradnju riječnog korita Trnavice - SDA Sandžaka\nMinistar u Vladi Republike Srbije, dr. Sulejman Ugljanin juče je potpisao Odluku kojom će Kancelarija za održivi razvoj nedovoljno razvijenih područja, finansirati izgradnju riječnog korita rijeke Trnavice, u iznosu više od 100 miliona dinara.\nU cilju trajnog rješavanaja problema, koji je rezultirao katastrofalnim poplavama u Novom Pazaru, Kancelarija je odredila potreban iznos sredstava za realizaciju projekta uređenja riječnog korita rijeke Trnavice, prema postojećoj projektnoj dokumentaciji.\nNa dijelu teritorije Novog Pazara proglašeno je vanredno stanje, zbog poplave koja je ugrozila više od petstotina kuća. Sama rijeka Trnavica je poplavom ugrozila veliki broj domaćinstava, a od toga je 17 kuća neupotrebljivo za dalji život. Ministar Ugljanin je prošle nedelje, na konferenciji za medije, najavio da će se Kancelarija za održivi razvoj uključiti u rješavanje ovog problema.


"Velika pobeda, ali ne smemo da dozvoljavamo ovakve padove" - Crvena zvezda info\nFudbal / 510 pregleda\n“Velika pobeda, ali ne smemo da dozvoljavamo ovakve padove”\nTrener košarkaša Crvene zvezde Dejan Radonjić rekao je da je njegova ekipa upisala veliku pobedu protiv Asvela.\nKošarkaši Crvene zvezde pobedili su u Beogradu ekipu Asvela rezultatom 73:67 u utakmici 9. kola Evrolige.\nDodao je da poslednjih nekoliko minuta sa tog meča ne smeju da se ponavljaju u utakmicama koje slede.\n"Velika pobeda za nas. U većem delu utakmice smo igrali dobro. Nije jednostavno protiv dobrog tima kao što je Asvel napraviti razliku, a posebno ne razliku koju smo mi napravili. Igrali smo jako dobro i kontrolisali smo kvalitet ekipe iz Francuske", rekao je Radonjić posle utakmice.\n"U jednom trenutku osetilo se da izgubljena kontrola, pravili smo greške. Dozvolili smo protivniku da lako i brzo poentira, a mi smo bili van kontrole u napadu. Imali smo dug period dobre igre, a to na kraju ostaje da se sagleda adekvatno i da ne dozvolimo da se takvi padovi dešavaju u utakmicama koje slede", dodao je trener Zvezde.\nJedan od najzaslužnijih za trijumf bio je Nikola Ivanović.\n"Odradio je par treninga sa ekipom, što nam je značilo... Izgledali smo timski dobro, manje-više smo defanzivno bili dobri, osim na kraju. Imali smo više opcija u napadu... Volters nije bio na nivou onoga što je pokazivao, ali zato treba imati više opcija", rekao je Radonjić.\nCrveno-bele sada očekuje derbi protiv Partizana u ABA ligi, ali je Radonjić rekao da je njegova ekipa bila fokusirana na meč s Asvelom.\n"Tek je 11. je novembar i ne smatram da igramo najvažnije utakmice u ovom trenutku. Trudićemo se da igramo najbolje što možemo svaki meč, ali sada se ne igraju najvažnije utakmice. Bitno je da se igra dobro, da pobeđujemo, ali važnije je da pobeđujemo u nekom drugom periodu", rekao je Radonjić.\nNovinare je zanimalo i kada će moći da računa na Stefana Markovića.\n"Kad bude bio spreman, on će debitovati. Juče je odradio trening, videćemo kako će da izgleda u narednim danima. On nije uradio trening sa ekipom od juna, to nije kratak period, niti može da se kroz jedan trening vidi u kakvom je stanju. Smatram da treba da prođe neko vreme da bi on podigao formu, da uđe u sistem...", rekao je trener Zvezde


UŠTEDA OD VIŠE STOTINA HILJADA KM - Ukinuti odbornički dodaci, plate funkcionera umanjene i do 40 odsto | Trebinje Live\nUŠTEDA OD VIŠE STOTINA HILJADA KM - Ukinuti odbornički dodaci, plate funkcionera umanjene i do 40 odsto\nOdbornici Skupštine grada Trebinja narednih godinu dana neće primati odbornički dodatak, dok će plate funkcionerima biti umanjene od 25 do 40 odsto, odlučeno je danas na sjednici lokalnog parlamenta.\nDonesena je i odluka da odbornicima koji su penzioneri ili su nezaposleni odbornička naknada bude umanjena za 100 KM, te da mjesečno primaju 400 KM.\nPredsjednik Kluba odbornika SNSD-a Gordan Mišeljić rekao je da su inicijativu za ukidanje odborničke naknade pokrenuli ovaj klub i Partija ujedinjenih penzionera zbog viška zaposlenih u Gradskoj administraciji, a cilj je da se novac ušteđen od odborničkih izdvajanja usmjeri za plate i otpremnine onih koji će ostati bez posla.\nPrije pokretanja inicijative, Mišeljić je najavio da će se odreći odborničkog dodatka u korist djece sa posebnim potrebama "Sunce nam je zajedničko".\nI Blagoje Šupić iz SNSD-a najavio je ranije da će se u humanitarne svrhe odreći cjelokupnog dodatka za sve četiri godine mandata, što je učinio i prije četiri godine.\nOdbornik SDS-a Vidomir Begenišić istakao je da je Klub odbornika SDS-a saglasan sa ukidanjem odborničkog dodatka svim odbornicima, osim onima koji su nezaposleni.\n"Smatramo da bi odbornički dodatak trebalo da bude ukinut i penzionerima koji sjede u ovom parlamentu, jer su oni dobrostojeći i nisu reprezentativan uzorak penzionera na nivou grada", istakao je Begenišić.\nGradonačelnik Trebinja Luka Petrović je rekao da će se na odborničkim dodacima na godišnjem nivou uštedjeti oko 200.000 KM.\n"Zbog zarobljenosti budžeta viškom zaposlenih i u skladu sa Zakonom o namještenicima u lokalnoj upravi i samoupravi obavezni smo da dajemo tri neto plate radnici koji su ostali neraspoređeni u Gradskoj upravi. Iznos koji ćemo uštedjeti biće dovoljan za te namjene", istakao je Petrović.\nOdbornici Skupštine Grada danas su usvojili i prijedlog da se smanje plate funkcionerima od 25 do 40 odsto, odnosno gradonačelniku i zamjeniku 25 odsto, a potpredsjedniku Skupštine Grada čak 40 odsto u odnosu na ranija primanja.\nPetrović je objasnio da će, prema novoj odluci, plata gradonačelnika biti 2.900 KM, zamjenika gradonačelnika 2.400 KM, predsjednika Skupštine 2.550 KM, a potpredsjednika Skupštine 1.800 KM.


Dva minuta, pola života: Umetnik slikao svoje lice svakog jutra 25 godina (Video) - Zanimljivosti - Ostalo - Vesti - Svet Plus\nDva minuta, pola života: Umetnik slikao svoje lice svakog jutra 25 godina (Video)\nKarl Bejden, umetnik iz Bostona u SAD-u je 21. februara 1987. godine počeo da slika svoje lice, i to je činio svakoga jutra čitavih 25 godina. Sam projekat je posvećen procesu starenja, ali takođe i osvrt na ideju opsesije.\n13:05 3. MAR 2014.\nSada u svojoj 61. godini, kada ima 9534 fotografije, od njih oko 2500 je upotrebio da bi napravio ubrzani snimak u trajanju od oko dva minuta, posvećen samom procesu starenja. U toku 25 godina, koliko je ovaj projekat trajao, Bejden je samo jednom propustio svoje jutarnje fotografisanje, i to kada je žurio na časove fotografije koje je tada držao.\nSama ideja o ovakvom poduhvatu mu je došla još kao studentu davne 1975. godine, ali projekat je počeo da sprovodi u delo u svojoj 34. godini, a planira da ga izvodi do kraja svog života, kao omaž ulozi smrtnosti u čovekovom životu.\nPored svega toga, ovaj umetnik kaže i da njegov poduhvat predstavlja metakomentar ideje opsesije, konstantno ponavljanje radnji. "Umetnik mora biti opsesivan da bi završio posao koji mora biti završen. Moraju imati unutrašnji poriv koji ih tera do sledećeg koraka. Ovo je komentar na opsesiju i opsesivni rad", rekao je on.


Milica napada novu olimpijsku medalju!Nogom u glavu za preokret i polufinale\nGoran 27/07/2021, 07:57\nSjajna pobeda Mandićeve u četvrtfinalu\nKakva je ratnica Milica Mandić! Zlatna Olimpijka iz Londona 2012. godine napravila je sjajan preokret protiv Poljakinje Aleksandre Kovalčuk, gubila je sa 0:3, ali je na izuzetan način u poslednjoj rundi stigla do pobede – 11:4.\nVelika borba viđena je u prvoj rundi, u kojem je Poljakinja povela sa 3:0, ali se Milica vratila u idealnom trenutku i smanjila na 3:2, što je najavilo još žešću borbu u nastavku. Druga runda je bila prilično dramatična, završena je bez poena, čini se zbog prevelikog taktiziranja sa obe strane. Činilo se da i Mandićeva i Kovalčuk bile rešene da odluka padne u poslednjem periodu.\nTo je bio pravi potez Mandićeve, koja je zablistala i stigla do velike pobede. Ključni potez dogodio se na samom startu, kada je udarcem u glavu Milica došla do tri poena i vođstva od 5:3 što je potpuno izbacilo izbacilo Poljakinju iz ritma.\nKovalčuk je uspela na kratko da se približi, osvajanjem jednog poena posle izbacivanje Mandićeve sa terena, ali je ubrzo usledila serija izuzetnih udaraca Srpkinje i više nego zaslužen prolaz u polufinale.\nPolufinalna borba zakazana je već za 09.30 po našem vremenu. Protivnica će joj biti Altea Laurin.\nPrevious article Raspored nastupa srpskih sportista četvrtog dana OI: Šansa za Milicu Mandić, strelci u miksu, odbojkašice, vaterpolisti, basketaši…\nNext article Milica Mandić će se boriti za ZLATO!


Smart City-Coupe Cabrio 75 BRABUS vs MINI Mini Cabrio One - AutoManijak\nPOČETNA strana :: poređenje :: Smart City-Coupe Cabrio 75 BRABUS vs MINI Mini Cabrio One\nPočetna tačka bi ovde mogli biti rezultati Euro NCAP (European New Car Assessment Programme) testiranja kome su, srećom, bili podvrgnuti i jedan i drugi automobil, pri čemu MINI za nijansu prednjači. Imajući to na umu, hajde da uzmemo u obzir i neke druge aspekte koji utiču na bezbednost. Oba vozila predstavljaju mikro automobil, što u principu znači dosta lošu poziciju kada je u pitanju bezbednost, ali nam to ne pomaže preterano da se odlučimo za jedno od njih. Nasuprot tome, što se tiče težine vozila, previše često potcenjenog faktora, britanski automobil nudi nedvosmislenu razliku od 54% više metala.\nNajvažnija stvar prilikom izbora automobila bi trebalo da bude bezbednost, kako aktivna tako i pasivna. Po mom mišljenju, kada se sve uzme u obzir, britanski automobil ostavlja protivnika daleko iza sebe po pitanju bezbednosti, čime se nameće kao jedini izbor čak i bez razmatranja drugih aspekata ovog duela. Stvari se nastavljaju u istom smeru, jer MINI nudi nešto bolje performanse, taman toliko da kažemo da je brži. To ipak ima svoju cenu, a to je potrošnja goriva... Verujem da, kada se sve sabere i oduzme, imamo samo jednog pobednika, a to je MINI. Bez obzira na to, ne treba zaboraviti da svako ima svoje potrebe i želje, zato pre svega uzmite u obzir ono što smatrate da upravo Vama najviše odgovara. A ja sam tu da pomognem koliko mogu. Takođe, imate priliku da za samo dva minuta saznate koji bi to automobil, kada se sve uzme u obzir, za Vas odabrao naš virtuelni savetnik™, iz baze od 12.000+ različitih četvorotočkaša.


Ove aplikacije najviše troše bateriju telefona - ESQUIRE.RS\nZABAVA 09. avgust 2017.\nOve aplikacije najviše troše bateriju telefona\nMožda telefon ne mora da bude toliko pametan\nDavno su prošla vremena kad ste telefon punili jednom nedeljno. Sa količinom aplikacija koje su vam uvek aktivne na telefonu, skakaćete od sreće ako baterija izdrži do večere. Svi znamo kakvi nas horori očekuju ako se telefon isključi - moramo da pričamo sa ljudima, da ih gledamo u oči i komuniciramo sa njima offline!\nDa se takve stvari ne bi događale, obratite pažnju na aplikacije koje brutalno isisavaju život iz vaše baterije na telefonu. Kompanija Avast je objavila koje to aplikacije imaju najveći (negativni) uticaj na vašu bateriju. Istraživanje je obuhvatilo aplikacije koje su stalno aktivne u pozadini, kao i one koje vi uključujete sami.\nAplikacije su testirane na Androidu, ali ne sumnjamo da su neke od aplikacija jednako zahtevne i na Jabuci. Evo koje aplikacije su najzaslužnije za vaše trčanje kući po punjač:\n10 aplikacija koje najviše opterećuju vašu bateriju, a rade automatski u pozadini:\n10 najgorih aplikacija koje sami otvarate\nImajte na umu da se na spisku ne nalaze igre koje su najveće ubice baterije - naročito one koje traže da bude uključeno i geolociranje. Da mislimo na Pokemon Go, užasnu kvazi igru koja je u jednom trenutku pretila da ugrozi samo čovečanstvo. Osim igara, očigledno nije pametno da lajkujete po Fejsu ili gledate nešto na Netflixu ukoliko ste u "crvenom".\nsmartfon mobilni telefon aplikacije tehnika


PUTIN: Rusija će obustaviti vojnu operaciju samo ako ukrajinska strana prekine vatru - Naša Borba\nPUTIN: Rusija će obustaviti vojnu operaciju samo ako ukrajinska strana prekine vatru\nPredsednik Rusije Vladimir Putin izjavio je danas da će ruske snage obustaviti vojnu operaciju u Ukrajinu jedino ako ukrajinska strana prekine vatru, kao i da je Rusija spremna za dijalog s Ukrajinom i stranim partnerima, javlja Tanjug.\nPosle jednočasovnog telefonskog razgovora s turskim predsednikom Redžepom Tajipom Erdoganom, Putin je rekao da će ruska vojna operacija biti prekinuta ako zahtevi Moskve budu ispunjeni, preneo je Rojters.\nErdogan pozvao Putina da proglasi prekid vatre\nANKARA – Predsednik Turske Redžep Tajip Erdogan pozvao je predsednika Rusije Vladimira Putina da proglasi prekid vatre u Ukrajini, otvori humanitarne koridore i potpiše mirovni sporazum, saopštila je danas kancelarija turskog predsednika.\nU saopštenju izdatom nakon jednočasovnog telefonskog razgovora, predsedništvo Turske je navelo da je Erdogan rekao Putinu da je Turska spremna da doprinese mirnom rešavanju sukoba, dodajući da bi prekid vatre ublažio zabrinutost zbog humanitarne situacije, preneo je Rojters.\nPredsednik Erdogan je ponovio svoj poziv da zajedno utru put miru, saopštila je njegova kancelarija, javlja Tanjug.\nOn je istakao važnost preduzimanja hitnih koraka za postizanje prekida vatre, otvaranje humanitarnih koridora i potpisivanje mirovnog sporazuma, stoji u saopštenju.\nDvojica lidera su, takođe, razgovarala i o bilateralnim odnosima.\nPrethodni tekstNEVIĐENO U SRBIJI! ZA SAMO SAT SAKUPLJENO 54.474 POTPISA: Građani daju podršku za predsedničku kandidaturu Aleksandra Vučića\nSledeći tekstNAFTA POSTALA SVETSKA NOĆNA MORA: Cena 130 dolara po barelu\nRUSKA DUMA POSLALA PORUKU U SVET: Engleska navikla da živi na račun drugih, ali za nju je sunce imperijalizma zauvek zašlo


Đokić i Trninić „najministri“ godine\n07.12.2017 23:22 | Srna\nBanjaluka - Ministrima industrije, energetike i rudarstva Petru Đokiću i saobraćaja i veza Republike Srpske Neđi Trniniću večeras su u Banjaluci uručene nagrade „Najministar 2017. godine“ na tradicionalnoj 37. ceremoniji izbora najboljih poslovnih ljudi i kompanija na nivou jugoistočne i srednje Evrope.\nĐokić je naveo da je manifestacija „Najmenadžer i najkompanija BiH“ prilika da se promoviše ono što je dobro i uspješno, kao i rezultati ovdašnjih privrednika, menadžera i ljudi.\n„Ovakve manifestacije pokazuju da u ovoj zemlji ima dobrih rezultata, pojedinaca, preduzeća i drugih organizacija. U tom smislu, ovakav napor organizatora treba podržati i drago mi je što su Srpska i Banjaluka domaćini ove manifestacije“, rekao je Đokić novinarima uoči manifestacije.\n„Podržavam potpuno ovakve manifestacije i drago mi je da postoje organizacije koje prepoznaju trud ljudi koji su u proteklom periodu doprinijeli razvoju ovdašnje privrede i koje im na ovaj način odaju priznanje“, naglasio je Trninić.\nMinistar bezbjednosti BiH Dragan Mektić, kome je večeras uručena nagrada „Najministra“, rekao je da je izuzetno počastvovan.\n„To će me obavezivati da se i dalje angažujem u sektoru pravde i unutrašnjih poslova jer bez pravne države i vladavine prava nema uspjeha u ekonomiji, politici i u ustavnom smislu uređenja. Pozivam sve nagrađene da zajedno, i što prije, uspostavimo vladavinu prava i pravnu državu u BiH, što je sada u znatnoj mjeri narušeno“, naveo je Mektić.\nNagradu za „najministra“ dobio je i ministar kulture i sporta u Vladi Kantona Sarajevo Mirvad Kurić.\nMinistru spoljne trgovine i ekonomskih odnosa BiH Mirku Šaroviću uručena nagrada „Ličnost godine BiH“, uz obrazloženje da „istrajava u žestokoj borbi za bolji ambijent za biznis, izvoz i ostvarivanje boljih rezultata u biznisu i ekonomiji BiH“.\nŠarović, prema obazloženju, „svojim radom i ponašanjem širi pozitivnu energiju, radi i gradi bolje poslovne odnose i prijateljstva za sve u zemlji i prema svim anketama, najpopularniji je ministar u narodu, u svim dijelovima BiH“.\n„Po četiri menadžera dobila su nagrade žličnost godine i životno djelož i žnagrade decenijež, dok su ostali žšampioni biznisa u BiHž. Iz svake branše imamo po jednog predstavnika koji zajedno čine uspješne ljude u BiH“, kaže Škrbić.\n„Želja je da u narednu godinu krenemo s osmijehom na licima ljudi u BiH“, dodao je Škrbić.\nPriznanje „Najbanka“ i „Najmenadžer u bankarstvu“ dobila je Nova banka Banjaluka, a njen generalni direktor Milan Radović proglašen je „Najmenadžerom“ u oblasti bankarstva za ovu godinu.\nNačelnik opštine Derventa Milorad Simić dobio je priznanje „Najnačelnik 2017“, a opština Derventa specijalno priznanje „Najbolja opštinska administracija“.\nGradonačelnik Istočnog Sarajeva Nenad Vuković dobio je nagradu „Najgradonačelnik“, dok je „Najambasador“ ambasador Hrvatske u BiH Ivan del Vekio.\nNagrada „Najbolji sportista BiH“ pripala je legendarnoj košarkašici Raziji Mujanović.\nU oblasti novinarstva i medija nagrađena je i „Alternativna televizija“ Banjaluka i njen direktor Nataša Tešanović.\nNagrade „Najmenadžer“ i „Najkompanija“ dodjeljuju se istaknutim pojedincima i firmama koji bilježe izvanredne rezultate u biznisu i odnose se na kvalitetno poslovanje, povećanje proizvodnje i dobiti, tržišno dokazivanje, primjenu novih savremenih tehnologija, investiranje u razvoj, okrenutost ka izvozu, otvaranje novih radnih mjesta i jačanje ukupne konkurentne sposobnosti.


Han - Sputnjik Srbija\n16:40 13 Maj 2021\nPriština i EU usaglašavaju sporazum koji ukida takse\nKosovski premijer Ramuš Haradinaj i evropske diplomate usaglašavaju „sporazum o reciprocitetu“ između Beograda i Prištine u svim ekonomskim aspektima.\nHan objavio koju poruku nosi u Prištinu\nEvropski komesar Johanes Han poručio je danas da će sagovornike u Prištini pozvati da odblokiraju regionalnu saradnju i trgovinu i ukazati da je potrebno što pre se vratiti dijalogu.\nDva sata o taksama: Završen sastanak Vučića i Hana\nU Beogradu je nešto posle 13.00 sati završen sastanak predsednika Srbije Aleksandra Vučića i evropskog komesara Johanesa Hana.\nRešenje u vezi s Kosovom nije jedini preduslov na putu Srbije ka EU. Sprovođenje reformi u oblasti vladavine prava, osnovnih prava i dobrog upravljanja ostaje u srži procesa proširenja, rekao je evropski komesar Johanes Han.\nŠta se krije iza Hanove poruke? (video)\nEmisija „Svet sa Sputnjikom“ ove srede analizira posetu Srbiji komesara EU za evropsku susedsku politiku i pregovore o proširenju Johanesa Hana.\nVučić o kosovskom pitanju, Han kaže da „Kosovo nije sve“\nPredsednik Srbije Aleksandar Vučić izjavio je da je jasno da nismo u lakoj situaciji kad je reč o Kosovu i Metohiji.\nVučić: Došlo vreme da platimo cene iz prošlosti\nGodina 2025, koja se pominje u Strategiji o proširenju EU, nije garancija, ali je važan podstrek građanima i priznanje, rekao je predsednik Srbije Aleksandar Vučić. Kako je dodao, njegova obaveza je da izađe pred narod i iznese svoje predloge, a da građani Srbije kažu da li smatraju da li je to dobro ili ne.\nHan: Dobar sastanak sa Vučićem\nPredsednik Srbije Aleksandar Vučić sastao se večeras u Beogradu sa komesarom EU za proširenje Johanesom Hanom.\nIza nemušte Hanove izjave koja „ne znači ništa“ krije se pet važnih zaključaka\nIz ponašanja evropskog zvaničnika ne može ni da se nasluti koga Brisel u stvari podržava na kosovskim izborima u nedelju. Kao što se to nije moglo naslutiti ni u Americi, Francuskoj, Holandiji, Britaniji, Srbiji...\nDačić: U EU samo krupnim koracima, a ne zapaljivim izjavama\nMinistar spoljnih poslova Srbije Ivica Dačić kaže da je cilj Srbije i Zapadnog Balkana ulazak u EU.\nZašto je Han kritikovao crnogorsku Vladu\nEvropski komesar za susedsku politiku i pregovore o proširenju Johanes Han kazao je da je za Crnu Goru — zemlju koja je blizu članstva u EU, nedopustivo da joj je cela opozicija van Parlamenta.\nKomesar Evropske unije za pregovore o proširenju Johanes Han ocenjuje da je Srbija napravila važne korake napred, koji su doveli do otvaranja četiri poglavlja u pristupnim pregovorima, među kojima su ona koja se odnose na vladavinu prava i normalizaciju odnosa sa Kosovom.\nStručnjaci ocenjuju da proces trajanja poglavlja 35 nije vremenski ograničen, odnosno da će trajati najmanje pet godina. Za to vreme mogu se očekivati bilateralni pritisci da napredak kroz razna poglavlja bude relativno harmoničan.\nHan: Srbija nek ne sumnja, veoma nam je važna\nKomesar EU za proširenje i politiku susedstva Johanes Han dolazi u Beograd da označi otvaranje prvih poglavlja u pregovorima Srbije i EU, što će se desiti u ponedeljak, 14. decembra.\n16:39 Izraelski lovac obara dron samoubicu: Objavljen snimak akcije iznad Negeva


Pošto svi imaju različite prioritete, nudimo serije proizvoda za kupatilo koji su posebno prilagođeni različitim potrebama\nGeberit Monolith sanitarni moduli za WC šolje i bidee otvaraju neslućene mogućnosti prilikom uređenja kupatila.\nGeberit dovodni ventili i odvodni ventili\nOdvodi za kade kompanije Geberit\nOdvodni i dovodni vodovi za kade za kupanje: brzo i bezbedno montirani sa aktivacijom pritiskom ili okretom i posebno ravni sifoni prilagođeni toku vode.\nGeberit Duofix predzidni instalacioni sistem\nOpsežni predzidni sistem sa univerzalno upotrebljivim i samostojećim instalacionim elementima u suvoj gradnji za sve sanitarne potrebe\nGeberit Kombifix instalacioni elementi su rešenje za masivnu konstrukciju. Instalacioni elementi su razvijeni specijalno za upotrebu za ozidani i betonirani zid.\nPriključci za vodu i struju u WC-u\nKada se danas ugradi konvencionalan i pouzdan WC sa dvokoličinskim ispiranjem koje štedi vodu, već za nekoliko godina možda će se javiti potreba za tuš WC šoljom i funkcijom pročišćavanja vazduha. Ovo je idealno rešenje, jer su tada već spremni potrebni priključci i na taj način se štedi na skupim radovima renoviranja.\nGeberit sistemi za odvodnjavanje\nZnanje i iskustvo kompanije Geberit obuhvataju ceo put koji voda pređe kroz zgradu. Od priključka za snabdevanje vodom, preko distribucije ka svim spratovima i potrošačima, pa do odvodnjavanja zgrada i krovova u javnoj kanalizaciji, na raspolaganju su vam savršeno usklađeni sistemi.\nGeberit sistemi za snabdevanje\nModerna zgrada funkcioniše kao kompleksan organizam koji mora da se snabdeva vodom, toplotom, energijom i drugim resursima. Kompanija Geberit nudi rešenja koja pouzdano i postojano vrše svoje funkcije.


Nemci proglasili Gecea fudbalskim bogom a evo i zašto...\nMario Gece, momak koji je pogotkom u 113. minutu doneo Nemačkoj četvrtu titulu prvaka sveta, proglašen je igračem večerašnje utakmice. S pravom, jer osim postinutog gola do tog momenta nije napravio bukvalno ni jednu grešku i kako se ispostavio bio ključni Levov čovek večeras. Više >>>\nDeutschland über alles - Nemačka šampion sveta video\nFudbaleri Nemačke novi su prvaci sveta. "Panceri" su u finalu Svetskog prvenstva pobedili Argentinu pogotkom Marija Gecea u 113. minutu, nakon što posle regularnih 90 minuta nije bilo pogodaka. Nemci su stigli do svoje četvrte titule, postavši treći tim iz Evrope koji je u kontinuitetu osvojio SP. Više >>>\nNemci su sinoć malo spavali a za sve je kriva Koka-Kolina žurka\nVeče uoči finalne utakmice sa Argentinom, fudbalerima nemačke nisu pruženi adekvatni uslovi za odmor. U hotelu Šeraton gde su bili smešteni "panceri" sinoć je održana žurka koju je organizovala Koka-kola, jedan od glavnih sponzora ovog Mundijala... Više >>>\nKakve li ironije - Najbolji strelac u istoriji SP vredi najmanje\nRenomirani sajt Transfermark izbacio je moguće startne jedanaestorke večerašnjeg finala. Vrednost tih 22 igrača iznosi preko 600 miliona evra, a interesnatno je da odnedavno najbolji strelac u istoriji svetskih prvenstava Miroslav Klose vredi svega jedan milion... Više >>>\nOgromne premije kao podsticaj uoči večerašnjeg finala\nI Nemci i Argentinci će večeras u velikom finalu imati dodatni motiv da pobede i upišu se zlatnim slovima u istoriju svetskih prvenstava. Naime njihovi savezi su, svaki ponaosob, svojim igračima obećali rekordne premije ukoliko teren večeras (21h) napuste uzdignutih glava... Više >>>\nJoakim Lev će i večeras u finalu SP izvesti skoro isti onaj tim koji je pre četiri godine deklasirao Argentinu u četvrtfinalu (4:0). Ni sastav "gaučosa" nije se puno promenio kada se imena u pitanju, ali definitivno jeste kada su stil igre i fudbalska filozofija u pitanju... Više >>>\nDon Alehandro čovek koji je ućutkao medije i kritičare\nKada je preuzimao Argentinu u Alehandra Sabelju retko ko je imao poverenja da može ostvariti tako visok domet kakav je finale SP. Ipak, za tri godine svoga mandata Sabelja je od Mesija načinio pravog vođu, uveo je timski duh koji ranije nije krasio Argentince, a od igrača stvorio prave pitbulove. Kako? Više >>>\nIgrači koji su blistali na Mundijalima a potom totalno podbacili\nAleksis Sančez u Arsenalu, Luis Suarez u Barseloni, Di Marija u PSŽ-u, Navas u Bajernu i verovatno Rodrigez u Realu, transferi su koji su obeležili ovaj Mundijal. Engleski "Telegraph" je međutim objavio listu onih igrača koji bi blistali na Mundijalu, a potom u novim klubovima totalno razočarali... Više >>>\nHolandija - Brazil u fotkama foto\nReprezentacija Holandije je uz kontraverzan penal i gol iz ofsajada stigla među tri najbolje ekipe na Mudnijau. Finalni meč između Argentine i Nemačke treće je finale između ove dve reprezenaicje Više >>>\nHolandija uz čudan penal i gol iz ofsajda stigla do 3. mesta video\nSelekcija Holandije savladala je domaćine ovogodišnjeg šampionata sveta sa udedljivih 3:0 i zauzela treće mesto, dodavši so na ranu rastrojenim "kariokama" koji su ipak za kraj šampionata oštećeni bili u nekoliko siutaicja... Više >>>


Kako se ono naški kaže odgovornost? - Istinomer\nKako se ono naški kaže odgovornost?\nTim Istinomera 29. 6. 2013.\nTo što se engleska reč „accountability“ ne može adekvatno prevesti na srpski jezik, verovatno dosta govori o mentalitetu jednog i drugog naroda, odnosno dobar je primer koji nam jasno može ukazati na jedan od značajnijih nedostataka u našem društvu. Etimološki, ova engleska reč potiče od pojma „account“, koji se prevodi kao račun i podrazumeva sposobnost da se pruži objašnjenje za preduzete radnje ili donete odluke, odnosno da se „položi račun“.\nOva reč u engleskom jeziku najčešće se koristi u kontekstu politike i državne administracije i odnosi se na obavezu vladajućih struktura da javnosti predstave svoj rad i da u slučaju neuspeha ili kršenja pravila za to snose odgovornost. To znači da je vlast obavezna da se pridržava ovlašćenja koja im je na izborima poverio narod, dužna da odgovori na pitanja tog naroda i da pruži informacije i javno objasni svoje poteze i odluke. Politička odgovornost je odgovornost vlade, zaposlenih u javnim službama i političara prema javnosti i parlamentu kao zakonodavnom telu.\nTo je, upravo, ono što, čini se, našem društvu nedostaje i zbog čega do sada nije bilo ni potrebe da se jezik obogati i ovakvim pojmom, koji se u engleskom jeziku pojavio još u 13. veku. Na srpskom jeziku slobodno se prevodi kao odgovornost prema građanima i javnosti. Možda je potrebno iskovati reč koja bi u potpunosti odgovarala ovom pojmu, ali sistem koji bi u realnost sproveo ono što se njime podrazumeva već postoji i potrebno je samo da ga primenimo. Onda će se, možda, ovakva reč pojaviti i u srpskom jeziku i onda će nam, možda, biti bolje.


Datum objave 21.03.2020 23:06 | Autor SLUŽBA ZA ODNOSE S JAVNOŠĆU VLADE CRNE GORE\nNacionalno koordinaciono tijelo je više puta upozoravalo građane, posljednji put sinoć, o ozbiljnosti situacije i neophodnosti poštovanja svih mjera, posebno onih o samoizolaciji. Danas je upozorenje uputio i ministar unutrašnjih poslova. I pored apela nadležnih organa uočeno je često kršenje ove mjere.\nKako snage bezbjednosti nigdje u svijetu ne mogu nadzirati u svakom trenutku svakog građanina koji bi trebalo da je u samoizolaciji, i kako svako lice koje napusti samoizolaciju predstavlja opasnost i za svoju porodicu, a i za cijelu zajednicu odlučeno je da imena lica u samoizolaciji budu objavljena.\nJedina alternativa ovom rješenju bilo je proglašavanje zabrane kretanja za sve građane. NKT je ocijenilo da ovu mjeru ne treba uvoditi, tim prie što iskustva pojedinih država regiona pokazuju da ni uvođenje vanrednog stanja i zabrane kretanja u određenim djelovima dana ne garantuje poštovanje samoizolacije u vremenu kada kretanje nije zabranjeno.\nNacionalno koordinaciono tijelo je, sa punom sviješću da da je ovu Odluku moguće posmatrati sa raznih aspekata, odlučilo jednoglasno sa čvrstim uvjerenjem svih članova da je zaštita životâ i zdravlja građana naša primarna dužnost, obaveza i najviši prioritet.\nNKT apeluje na sve građane da se nijednom riječju i nijednim postupkom ne ogriješe o veliku većinu odgovornih sugrađana koji revnosno poštuju samoizolaciju, već da im pruže svu pomoć i podršku, poštujući socijalnu distancu i ostale preporuke Instituta za javno zdravlje. Upravo oni su najbolji primjeri odgovornosti jer upravo oni mogu da zaustave širenje ove pošasti i zbog toga zaslužuju visoko poštovanje i podršku svih nas.\nZato apelujemo na građane da svoje komšije i sugrađane koji se revnosno pridržavaju mjere samoizolacije, ohrabre i pomognu im poštujući socijalnu distancu i druge preporuke Instituta za javno zdravlje.\nSpisak lica kojima je izrečena mjera samoizolacije dostupan je na portalu Vlade Crne Gore, na internet adresi http://www.gov.me/naslovna/samoizolacija.\nSpisak još uvijek nije potpun i biće dnevno ažuriran.


Stiže 2. Kaleidoskop kulture | TV KANAL 9 NOVI SAD\nNaslovna EMISIJE Stiže 2. Kaleidoskop kulture\nVIDEO K9: U Novom Sadu u subotu počinje drugi po redu "Kaleidoskop kulture" koji će do kraja septembra Novosađanima ponuditi nekoliko stotina programa u u čijem je fokusu kultura zajedničkog stvaralaštva.\nViše od 400 različitih kulturnih sadržaja očekuje sugrađane i posetioce Novog Sada tokom drugog po redu “Kaleidoskopa kulture” koji počinje u subotu i trajaće do kraja septembra.\nPrvi u nizu glavnih događaja startovaće u subotu u 21 čas sa mesta nekadašnje Novosadske kapije u Podgrađu srušene nakon Prvog svetskog rata, gde će posetioci imati prilike da vide, putem vizuelne projekcije, kako je ona izgledala.\nNajavljena je i šetnja kroz nasleđe uz projekciju filma “Slučaj Petrovaradin”, kao i premijera predstave “Bacači prstiju” šabačkog pozorišta ispred Beogradske kapije.\n3. 4. i 5. septembra u Parku prisajedinjenja biće održana „Filmharmonija“, program koji spaja nemi film Čarlija Čaplina i muziku Zagrebačke filharmonije.\nKao i protekle godine, “Korzo” će biti održan 14. septembra na Bulevaru Mihajla Pupina, a nastupiće Vojvođanski filharmonijski orkestar, pijanistkinja Rita Kinka i violinista Robert Lakatoš.\n“Pred nama je još jedan niz ujedinjenih i dobro osmišljenih kulturnih dešavanja, a kao Grad nastojimo da uključimo građane u kulturne programe, jer ne radi se o elitističkom konceptu, već kultura za nas predstavlja neotuđivi i najbolji deo Novog Sada, odnosno Novosađana”, rekao je na predstavljanju programa Miloš Vučević, gradonačelnik Novog Sada.\nOvogodišnji Kaleidoskop kulture okuplja više od 60 organizacija, a veliki deo programa biće realizovan u kulturnim stanicama “Svilara” i “Eđšeg”. Platforma je deo projekta “Novi Sad 2021 – Evropska prestonica kulture”, a cilj organizatora je povezivanje ustanova kulture, vaninstitucionalne scene i nezavisnih umetnika sa samim građanima.\nPrethodni tekstDani piva predstavljeni u Temišvaru\nSledeći tekstNacionalna obnova sela


Imaju li baltičke države razloga za strah od Rusije - 17.05.2015, Sputnik Srbija\nImaju li baltičke države razloga za strah od Rusije\nBaltičke države istrajavaju u svojoj paranoidnoj iluziji o predstojećoj invaziji ruskih „malih zelenih ljudi“, uvećavajući vojnu potrošnju i pripremajući se za... 17.05.2015, Sputnik Srbija\n14:01 17.05.2015 (Osveženo: 16:19 05.10.2015)\n© AFP 2022 / Raigo PajulaVojska Estonija\nBaltičke države istrajavaju u svojoj paranoidnoj iluziji o predstojećoj invaziji ruskih „malih zelenih ljudi“, uvećavajući vojnu potrošnju i pripremajući se za „sudnji dan“.\nEstonija, Litvanija i Letonija strahuju od „neizbežne“ ruske invazije. Sve više ih napušta nada o trajnom prisustvu NATO trupa u regiji, pa se pripremaju da se na svoj način suoče sa „opasnošću“. Međutim, oni do sada nisu uspeli da pokažu bilo kakav dokaz koji potvrđuje „zlonamerni plan“ Rusije.\n„Sa oklevanjem zapadnih zemalja da trajno postave trupe u regionu, baltičke zemlje, pa čak i regionalne sile poput Poljske, sve više se oslanjaju na sopstvene resurse, iako su NATO baze sa nemačkim, američkim i drugim savezničkim trupama prisutne u regionu“, smatraju novinari Jan Cienski i Linda Kinstler.\nTačno je da su baltičke države nedavno povećale svoje troškove za odbranu: Estonija, koja je u vojne svrhe do sada izdvajala dva odsto BDP-a, planira da poveća vojne izdatke za 7,3 odsto; njeni susedi — Letonija i Litvanija — podigli su svoje vojne troškove u ovoj godini za 14,9 odnosno 50 odsto.\nIstovremeno Poljska je započela ambiciozni desetogodišnji projekat za odbranu vredan 42 milijarde dolara, koji uključuje antiraketni štit, protivavionske sisteme, podmornice i oklopne transportere.\nStručnjaci smatraju da su ovakvi vojni troškovi izazvani teškom propagandnom kampanjom protiv Rusije u zapadnim medijima.\n„Nema sumnje da će doći do borbe. Estonci su tvrdoglavi ljudi, i kod njih su još uvek prisutna sećanja na '39. i '40. godinu (kada je zemlja bila u sastavu SSSR-a)“, navode novinari reči jednog bivšeg estonskog političara.\nInteresantna je činjenica da Finsku, čije se granica sa Rusijom proteže na 1.340 kilometara, nije spopala rusofobična histerija. Prema anketama koje su rađene, velika većina Finaca smatra da je mala verovatnoća da će Rusija ugroziti bezbednost njihove zemlje. Takođe, treba napomenuti da period od 1939. do 1940. godine nije bio „posut ružama“ u odnosima tadašnjeg SSSR-a i Finske, štaviše, dve zemlje su se, neposredno pre početka Drugog svetskog rata, borile u finsko-ruskom ratu.\nOstaje nejasno zašto se „istraumirana“ Estonija seća tog perioda od 1939. do 1940, ali ćuti o okupaciji baltičkih država od strane nacističke Nemačke od 1941. do 1944. godine. Ako idemo tom logikom, ona bi isto tako trebalo da bude u strahu i od Zapada.\nPrema rečima novinara i pisca Nika Klarka, odnosi između Rusije i baltičkih država su dugo bili zasnovani na uzajamnom prijateljstvu i poštovanju, sve dok NATO, svojim manervima u blizini ruskih granica, nije pojačao tenzije u regionu.\nIstovremeno su i zapadne zemlje krenule sa antiruskom propagandom, neosnovano okrivljujući Moskvu za sve, uključujući i nesreću malezijskog aviona MH17, kao i pojavu misterioznih podmornica u vodama EU.\nU međuvremenu, Estonija je naručila borbena oklopna vozila CV90 iz Švedske, protivtenkovske rakete „džavelin“ iz SAD i 113 milona evra vredna pešadijska borbena vozila iz Holandije.\nRatnohuškačka histerija zasad odgovara samo proizvođačima oružja i njihovim brojnim lobistima u SAD i Evropskoj uniji.


ČLANOVI UPRAVE UNS-a: Kolektivno učlanjenje udar na samostalnost UNS-a\nViše od stotinu novinara i medijskih radnika poslednjih dana podnelo je zahteve za članstvo u Udruženje novinara Srbije i to kolektivnim prijavama iz nekoliko redakcija. Prema našim saznanjima reč je o televizijama iz Kruševca, Paraćina, Trstenika, Vranja i Aranđelovca, odakle je u jednom danu stiglo više od 60 prijava. Samo nekoliko dana ranije, kako saznajemo, iz firme Tačno doo iz Beograda, stiglo je više od 40 zahteva za učlanjenje u UNS, a u niškoj TV Zona je pripremljena dokumentacija za još jedno masovno pristupanje najvećem novinarskom udruženju.\nSve ovo bio bi idealan scenario, dobar po UNS i novinarsku zajednicu, da nije u pitanju proces koji se dešava na pragu izbora u UNS, koji su zakazani za 29. maj.\nImamo razloga da sumnjamo da je sve ovo proizvod dogovora još uvek aktuelnog predsednika UNS-a i čelnika udruženja PROUNS, nakon razgovora koji se iza zatvorenih vrata odvijao u petak, 23. aprila, u Pres centru Udruženja novinara Srbije. Kako UNS zvanično ima dva kandidata za predsednika, sumnjamo da je cilj da se u izborni proces u najvećem srpskom novinarskom udruženju po direktivi vlasnika navedenih medija masovno uključe članovi drugog udruženja, kako bi aktuelni predsednik sa saradnicima dobio još jedan mandat.\nZbog ovakvih postupaka Udruženje novinara Srbije izloženo je udaru na principe na kojima počiva slobodno novinarsko udruženje. Učlanjivanje čitavih redakcija po direktivi, u kratkom periodu, pred izbornu skupštinu, potpuno je neprihvatljivo, predstavlja kršenje osnovnih demokratskih principa i nije zabeleženo u dosadašnjoj medijskoj praksi, čak ni u totalitarnim sistemima, pa ni u našem bivšem samoupravnom socijalizmu.\nUdruženje PROUNS očito i u našem UNS-u želi da primeni nezapamćenu praksu kada je u jednom danu nastalo kolektivnim učlanjenjem 500 medijskih radnika. Pitamo – koliko će UNS koštati ovakvi dilovi i ko će to platiti?\nKao članovi Uprave zabrinuti smo zbog ove vrste pritiska i totalitarizma koji bi doveli do gašenja izvornog UNS-a i marginalizovanja dugogodišnjih članova.\nPozivamo kolege da se odupru pritiscima i udaru na samostalnost UNS-a.\nBudimir Ničić, potpredsednik UNS-a i član Uprave (kontakt imejl budimirnicic@gmail.com)\nSlobodan Ćirić, član Uprave UNS (kontakt telefon 064 461 34 27)\nJelena Spasić, član Uprave UNS\nIzbor predsednika UNS-a UNS\n← LP debata: Lokalni mediji pod sve jačim pritiscima\nPredmet paljenja kuće novinara Jovanovića preuzela nova sutkinja →\n1 komentar za: “ČLANOVI UPRAVE UNS-a: Kolektivno učlanjenje udar na samostalnost UNS-a”\nKad režim zapišztiti – Pištaljka i Radomirović su ogoljeno postali režimska priča…Svi gladni nezavisnih medija to neće naći kod Rasomira\n30. apr 2021. at 07:40


GTA 5 blizu brojke od 100 miliona prodanih primjeraka – Noob.ba\nGTA 5 blizu brojke od 100 miliona prodanih primjeraka\nGTA V se gotovo pet godine drži čvrsto na nogama i listama najprodavanijih naslova, a već je dostigao titulu za najprofitabilniji vid zabave u historiji, čime je premašio sve filmove.\nTe titule iako značajne, ne znače da prodaja jenjava već GTA V uporno grabi ka cifri od 100 miliona prodatih primeraka, kojoj je sada izuzetno blizu, prema finansijskom izveštaju kompanije Take-Two.\nGTA V i GTA Online su ovoj kompaniji doneli najviše profita u prvom kvartalu ove fiskalne godine, zahvaljujući mikrotransakcijama, a dodavanje novog sadržaja u igru, poput After Hours ekspanzije, takođe ima velikog uticaja.\nTake-Two je istakao da i NBA 2K18 ima veliki uspjeh, sa 10 miliona prodatih primjeraka, a skok u zaradi na jesen se očekuje zahvaljujući novim sportskim naslovima, kao i dolasku Red Dead Redemption 2.\nSamo u prvom kvartalu je napravljena zarada od 388 miliona dolara, od čega je 81 procenat digitalnim putem, a da je zarada rekordna najbolje govori to da je za cijelu prošlu godinu ostvaren profit od 418 miliona.\nGTA 5 će uskoro premašiti 100 miliona prodatih primjeraka i poslije će definitivno grabiti ka novim rekordima.\nTagovi: GTA 5\nNova COD: WWII mapa je nešto što do sada sigurno niste vidjeli\nPES možda ima devet novih liga, ali FIFA 19 ima ligu u kojoj novci rastu na drveću


Mtelov monopol u Srpskoj uzima danak: Nema tržišta, opao kvalitet usluga, stale investicije - Direkt Portal\n19.09.2020 17:35 građani, internet, m:tel, optika, usluga 0\nPiše: Vanja Stokić/eTrafika\n„Tri najveća operatera imaju taj status glavnih, nacionalnih, ali je konkurencija žestoka između njih na nivou BiH, tržište je malo i postaje sve manje, jer ljudi odlaze i nema ko da plaća pretplatu da bi svi zaradili. Tržište je izuzetno konkurentno na nivou BiH i jedni drugima praktično otimaju korisnike, vidite da stalno imaju popuste, bolje cijene i druge privilegije. Dakle, na nivou BiH nema monopola. Na nivou Federacije BiH konkurencija je žestoka jer se tamo bore i BH Telekom, Eronet, Telemach i Mtel. Međutim, kod Mtela u Srpskoj je drugačije. Pošto su kupili sve manje operatere, tu imaju ’gotovo pa monopol’, a korisnici nemaj u nekih mogućnosti da biraju kada se radi o fiksnoj, kablovskoj i internetu. Samo mobilnu mogu mijenjati, a kako je Mtelova najgora, onda prelaze drugim operaterima“, objasnila je Cenićka.


Đorđe Vučinić: Licemjerno je pomoć od 100 KM predstavljati kao sredstva kojim će RS doživjeti procvat u kojem će se cijelo društvo obnoviti! (VIDEO) - Moja Hercegovina\nPočetna / Đorđe Vučinić: Licemjerno je pomoć od 100 KM predstavljati kao sredstva kojim će RS doživjeti procvat u kojem će se cijelo društvo obnoviti! (VIDEO)\n17. Maja 2022. 19:28\nĐorđe Vučinić, šef odborničkog kluba ”Za pravdu i red” reagovao je na jučerašnju konferenciju trebinjskih Mladih socijaldemokrata (MSD). Srđan Kovač, predsjednik mladih SNSD-a u Trebinju je tom prilikom govorio o ”pomoći” u vidu 100 KM mladima od 18 do 30 godina, borcima i penzionerima, koju je obećao Milorad Dodik, član Predsjedništva BiH i predsjednik SNSD-a. Mladi lider je pohvalio ovaj potez Milorada Dodika i naveo da se na ovaj način šalje podrška borcima, a mladima se šalje poruka da trebaju ostati ovdje. Đorđe Vučinić je ovakve izjave nazvao licemjernim poručivši građanima Republike Srpske koji spadaju u kategorije kojima će biti uplaćen ovaj iznos, da isti ne odbijaju jer je to, kako tvrdi, svakako samo jedan mali dio njihovog novca.\n”Smatramo da je ovo izuzetno važna i snažna poruka koju Vlada upućuje građanima i jasan pokazatelj da smo ekonomski, finansijski i privredno stabilni i da mladi, borci i penzioneri nisu sami. Ova podrška i ovaj vid finansiranja u suštini pokazuje zahvalnost borcima, pokazuje poruku mladima da ostaju na našim prostorima, a ujedno pokazuje i podršku našim penzionerima. Ono što je bitno naglasiti je da Republika Srpska ne pomaže samo na republičkom, već i na lokalnom nivou. Konkretno, vezano za mlade čiji sam ja predsjednik, mogu da naglasim da se to odvija u više oblasti. Ono što je bitno je to obrazovanje, koje kreće od najmlađih dana i treba naglasiti da tu postoje razne podrške. Ovom prilikom treba naglasiti da Grad Trebinje vodi možda, mogu slobodno reći, najbolju cojalnu politiku na području Republike Srpske. Pokazujemo da mladi treba da ostanu ovdje, da imaju podršku rukovodstva Republike Srpske, da ovdje mogu da grade svijetlu budućnost!” – rekao je, između ostalog, Srđan Kovač, predsjednik mladih socijalidemokrata u Trebinju.\nDodao je da iznos od 100 KM predstavlja ljudski i moralni aspekt, a ne samo materijalno, smatrajući da je ovakva vrsta pomoći jasan pokazatelj da Vlada RS stoji iza mladih ljudi.\n”Konkretno, pomoć za mlade ljude, ne možemo da kažemo da toliko ima materijalni i ekonomski aspekt, koliko ima ljudski i moralni. Ovo je jasan pokazatelj da Vlada Republike Srpske stoji iza mladih ljudi! Ovo je njima podrška da ostanu, da se njihov rad cijeni, njihov trud i da na ovom području mogu da se ostvare kao porodični ljudi, zasnuju svoju porodicu i žive u našoj Republici Srpskoj!”\nĐorđe Vučinić, šef odborničkog kluba ”Za pravdu i red – Lista Nebojše Vukanovića”, u svom reagovanju je tvrdnje Srđana Kovača nazvao licemjernim dodavši da se mladi učlanjuju u SNSD isključivo radi sticanja lične koristi, najčešće zbog zaposlenja.\n”Siguran sam da Jovan Dučić, da je znao kako će se ponašati pojedini Trebinjci, a pogotovo omladina, desetinama i desetinama godina nakon njegove smrti, ne bi pisao patriotske pjesme koje je pisao i ne bi veličao naš narod. Tužno je da mladi SNSD-a, na čelu sa Srđanom Kovačem, pričaju priče kako je super što vlast pred izbore dijeli stotinu konvertibilnih maraka, za mlade, penzionere i borce i kako će to da doživi jedan procvat Republika Srpska i da će se cijelo društvo obnoviti sa tih stotinu konvertibilnih maraka i kako Vlada Republike Srpske brine o našim građanima!” – rekao je Vučinić u video poruci koja je danas objavljena.\nOn je dodao da nije čuo da se neki mladi čovjek učlanio u vladajuću partiju iz bilo kojeg razloga osim lične koristi.\n”Ne znam niti jednoga da se nije učlanio u tu stranku iz jednog jedinog razloga, a to je da nađe posao i da napreduje u ovako propalom društvu!”\nVučinić je na kraju svog obraćanja pozvao sve građane koji spadaju u kategorije kojima je namijenjena pomoć, da sredstva ne odbiju jer je to novac koji svakako pripada građanima, rekavši da je to ”samo kap u moru”.\nPodsjetimo, Milorad Dodik, predsjednik SNSD-a je najavio dodjelu jednokratne novčane pomoći u iznosu od 100 KM svim mladim od 18 do 30 godina, kao i borcima i penzionerima, a ono što je posebno zasmetalo brojnim građanima je najavljeni datum za dodjelu ovih sredstava, a to je 30.9. tekuće godine, svega par dana uoči održavanja Opštih izbora. Takođe, sporno je i to da Milorad Dodik najavljuje ovu pomoć u ime Vlade Republike Srpske, imajući u vidu da on obnaša funkciju člana Predsjedništva BiH.\nDodjela novčanih sredstava uoči izbora ne predstavlja ništa drugo do pokušaja kupovine glasova, mišljenje je mnogih, a neki su išli i korak dalje pa su izračunali da je 100 KM za četiri godine, koliko prođe između Opštih izbora, svega 7 feninga na dnevnom nivou, dok je, prema posljednjoj objavljenoj potrošačkoj korpi četveročlanoj porodici dnevno potrebno 70 KM, što je hiljadu puta više od onoga što 100 KM predstavlja na dnevnom nivou za četiri godine, od iznosa koji se predstavlja podrškom Vlade RS i znakom poštovanja boračke populacije i penzionera, dok bi ovaj iznos valjda trebao mladima biti zalog za budućnost i garant boljeg života…\nOznakeĐorđe Vučinić jednokratna novčana pomoć MSD Srđan Kovač Za pravdu i red


Zorana Arunović: Nadam se medaljama na Olimpijskim igrama - SPORTSKI ŽURNAL\nZorana Arunović: Nadam se medaljama na Olimpijskim igrama\nReprezentativka u streljaštvu Zorana Arunović ocenila je da je srpski streljački tim kvalitetan i navela da se nada brojnim medaljama na Olimpijskim igrama u Rio de Žaneiru\n- Naša ekipa za Rio je brojna, svi smo kvalitetni i svako od nas ide tamo da uzme jednu ili dve medalje. Nadam se da ćemo osvojiti mnogo medalja, verujem da to možemo - rekla je Zorana agenciji Beta.\nArunovićeva, strelkinja Ivana Anđušić Maksimović i veslač Miloš Vasić do sada su bili jedini članovi „Maksi tima za Rio”, a novi članovi su tekvondistkinja Milica Mandić i vaterpolista Andrija Prlainović.\nKompanija Maksi je generalni sponzor Olimpijskog komiteta Srbije (OKS) i pomaže sportistima u pripremama za Olimpijske igre, ali i za takmičenje u Rio de Žaneiru.\nU akciji „Dinar za olimpijce”, u sklopu koje se u Maksijevim prodavnicama prodaju određeni artikli i školski pribor sa oznakom OKS, prikupljena su sredstva za kupovinu rekvizita za treninge olimpijaca.\nZorana Arunović je dobila elektronsku metu, Ivana Anđušić Maksimović vazdušnu pušku, plivač Ivan Lenđer je dobio kadu za krio terapiju, a rvaču Aleksandru Maksimoviću nabavljeni su rekviziti za trening.\n- Ne možete ni da zamislite koliko mi je elektronska meta značajna, to je glavni rekvizit posle pištolja. Dugo smo pucali na mete koje su sad manje-više isključene iz takmičenja, one su bile dobre za trening, ali kako se razvija sistem meta u svetu, tako dolaze i kod nas i zahvalna sam na podršci Maksiju i kompaniji Delez koji su mi omogućili da dođem do ovakvih rekvizita. Sada i ja idem u korak sa ostalim strelcima - rekla je Arunovićeva.\n- To je savršena prilika da pogledamo i opipamo strelište. To je dobra stvar, jer do Igara ima mnogo vremena da se isprave greške, da se prilagodimo uslovima i ako treba da uputimo kritike i savete kako bi sve bilo spremno za olimpijsko takmičenje.\nOsvajačica zlatne medalje na Igrama u Londonu 2012. godine tekvondistkinja Milica Mandić rekla je da ulazi u završni deo priprema pred Rio.\n- To je najlepši deo priprema, ne izlazim iz aviona. Za dva dana idemo na turnir u Španiju, što je poslednji test pred Evropsko prvenstvo u Švajcarskoj. Nadamo se dobrim rezultatima, imamo mlad i perspektivan tim. Strelci će uskoro u Rio, imaće prednost u odnosu na ostale timove, opipaće teren. Uzbuđenje raste, Olimpijske igre su najveći planetarni događaj, svi pomalo pričamo o tome - rekla je Milica.\n- Jedva čekam da vidim kako će to izgledati, ne verujem da je sve gotovo, ali sigurno je privedeno kraju. Tradicija je da se predolimpijski turnir održi u zemlji domaćina Igara. U Londonu sam se dobro pripremila, mnogo znači kada imaš priliku da se navikneš na uslove i objekat. Treniram, želim da budem 100 odsto spremna i u vrhunskoj formi, nadam se dobrim rezultatima -rekla je Ivana.\nGeneralni sekretar OKS Đorđe Višacki rekao je da je zadovoljan saradnjom sa Maksijem, da ta kompanija prevazilazi ugovorene obaveze i time pokazuje da brine o srpskim sportistima.


POSAO U ZAPADNOJ EVROPI Traže se građevinski radnici, ovo su najpotrebniji zanati\n"U Zapadnoj Evropi je najveća potražnja za specijalizovanim radnicima - montažerima skela, fasaderima, majstorima za pod, instalaterima mašinskih instalacija i elektroinstalacija, kao i instalacija na energetskim blokovima u termoelektranama", rekao je Tanjugu potpredsednik Građevinske komore Srbije Goran Rodić.\n"Sve što je vredelo u Srbiji je uglavnom već i otišlo. Rad u Nemačkoj je organizovan preko detašmana, a u ostalim evropskim zemljama se ide gotovo poludivlje, na turističke vize i posle tri meseca se vraćaju", rekao je Rodić.\nVeliki poslovi i u Rusiji, Alžiru, Kazahstanu...\nŠto se tiče tradicionalnih zemalja u kojima su prisutni naši neimari - Rusija, Kazahstan, Azerbejdžan i Alžir, prema njegovim rečima, tek treba da se započnu dosta veliki poslovi.\n"U Rusiji, prema našim procenama, ima oko 20.000 naših građevinara. Trenutno nisu uposleni i preti opasnost da se dobar deo njih vrati u Srbiju. Pitanje je kako će biti organizovana gradnja velikih objekata, a posebno stambenih, za Svetsko prvenstvo fudbalu u Rusiji 2018. godine", kazao je Rodić.\n"Alžir je svojevremeno planirao skoro 300 milijardi dolara investicija u stambenu izgradnju i infrastrukturne objekte i njihova delegacija je zbog toga bila kod nas", rekao je Rodić i napomenuo da bi naši radnici mogli tamo da rade samo ako bi nastup bio organizovan uz pomoć države.\n"Naše firme, poput Energoprojekta, trenutno rade u Peruu, Kataru i to velike poslove, a imamo naše firme koje rade i u Ekvatorijalnoj Gvineji, u Južnoj Africi, Jordanu gde se, na primer, pravi vodovod", kazao je Rodić.\n"Svuda se traže kvalitetni majstori i inženjeri, za njih uvek ima posla", ističe potpredsednik Građevinske komore Srbije.\nU Srbiji, takođe, nedostaje kvalitetna radna snaga pošto je najveći deo dobrih radnika angažovan na infrastrukturnim projektima i "Beogradu na vodi", ili u manjem delu na privatnim gradilištima, naveo je Rodić.\n"Ima fizičke i polukvalifikovane radne snage, ali kvalitetni majstori nedostaju svuda. U Srbiji je trenutno, po našim procenama, u niskogradnji angažovanih oko 250 firmi, ali tu uglavnom rade rukovaoci mašinama i polukvalifikovana radna snaga", rekao je sagovornik Tanjuga.


Bentler kritikovao ukidanje telefona Srbima – Nadlanu.com\nBentler kritikovao ukidanje telefona Srbima\nPRIŠTINA, 23. maja 2010. (Beta) - Komandant KFOR-a Markus Bentler je kritikovao način na koji je vođena nedavna akcija Kosovske Telekomunikacione Regulatorne Agencije protiv srpskih operatera mobilne telefonije.\n"Svaka akcija ima i svoju reakciju. Ja potpuno razumem frustraciju Srba jer nije pravedno da im se na onaj način prekine komunikacija", rekao je Bentler na sastanku sa grupom novinara u Prištini, prenosi danas list "Koha Ditore". On je ocenio da je stanje na severu Kosova "veoma osetljivo" ali je dodao da "veruje u uspostavljanje reda i zakona".\nDržavni sekretar u Ministarstvu za Kosovo i Metohiju Oliver Ivanović izrazio je u nedelju uverenje da kosovske vlasti neće uspeti u nameri da uklone preostale predajnike srpskih mobilnih operatora u Pokrajni i ocenio da Priština govoreći o tome pokušava da skrene problem sa aktuelnih problema.\n"Verujem da ćemo se izboriti da predajnici ostanu, ali treba mnogo napora, energije i vremena", kazao je Ivanović agenciju Beta povodom najave šefa Telekomunikacione regulatorne agencije Ekrema Hodžaja da sledi nova faza uklanjanja predajnika mobilnih operatora Srbije na Kosovu.


Severina Vučković kaska za Mayom Berović! – Poznati.info\nIako je do sada bila jedna od najpopularnijih pevačica u regionu, Severinina popularnost kako izgleda opada. Dokaz za to je da njena nova pesma „Silikoni“, koja nije baš naišla na oduševljenje publike.\nS druge strane, nova pesma Maye Berović osvaja region, pa tako njena pesma „To me radi“ broji blizu 2 miliona pregleda za samo tri dana!\nAko se uzme u obzir da je Seve dan ranije objavila novu pesmu, dok je njena mladja koleginica Maya pesmu objavila dan kasnije, onda se da zaključiti da Maya preuzima primat kada je u pitanju popularnost, a da Seve istu gubi i kaska za koleginicom ili je ipak samo u pitanju loš izbor pesme!?\nDa ne bi bilo se radi o nagadjanju, dokumentujemo Vam sve navedeno, pa prosudite sami šta je po sredi! Činjenica je da je Mayina pesma u regionu, po statistici, najgledaniji video klip u Srbiji I Bosni i Hercegovini.


Streljaštvo: Jasmina Grgić u Češkoj – Semendria\n17. april 2014. SPORT – Jasmina Grgić, seniorka Streljačke družine „Smederevo“ je među desetoro srpskih strelaca koji će učestvovati na turniru „Velika nagrada oslobođenja“ u Plzenu (Češka) od 6. do 12. maja, vazdušnim i MK oružjem. Ona će nastupiti na ovom jakom turniru u disciplinama vazdušni pištolj 10m i sport pištolj (10+10 metaka) 25m.\n– Ovo je dobra prilika da se na veoma kvalitetnom turniru proveri i forma strelaca iz šireg kruga kandidata za reprezentaciju – kaže Srećko Pejović, sportski direktor Streljačkog saveza Srbije. – Uvek je dobro je kada ima više strelaca koji konkurišu za mesta u ekipama. Takođe, u ovom delu sezone veću pažnju posvetićemo i juniorskim kategorijama. Neke ćemo okupiti sredinom meseca u kampu perspektivnih strelaca, a najveći ispit u biće im juniorski Svetski kup u Sulu u Nemačkoj od 25. maja do 1. juna. U prvom planu biće nam vazdušno oružje.\nJasmina Grgić (27) dolazi iz streljačke porodice. Brat Dimitrije je reprezentativac Srbije, a trener im je otac Mitja. Bila je član trofejne juniorske ženske reprezentacije SCG sa Zoranom Arunović i Brankicom Zarić, koja je osvojila svetsku bronzu u Zagrebu i evropsko zlato u Moskvi 2006. godine. U pojedinačnoj konkurenciji Jasmina je u Moskvi bila nadomak postolja, završila je takmičenje četvrta. Napravila je pauzu od 3 godine, a u Streljačku družinu „Smederevo“ došla je iz „Crvene zvezde“, našeg najtrofejnijeg streljačkog kluba, u ovoj disciplini i konkurenciji. Za kratko vreme, kao član SD „Smederevo“, osvojila je srebro na drugom kolu Kupa Srbije, zlato na finalu Kupa pojedinačno i ekipno i srebro pojedinačno i ekipno na Prvenstvu Srbije u Ivanjici.\n« Nagrade sa Nušićevih dana\nStreljačka družina „Smederevo“ počinje malokalibarsku sezonu »


Beograd, 10. 2. 2021. - Juče je u prostorijama JKP Obrenovac održan radni sastanak direktora Turističke organizacije Beograda (TOB) Miodraga Popovića, direktora ovog preduzeća Milana Marošanina, i predsednika opštine Obrenovac Miroslava Čučkovića, na temu razvoja i promocije turizma na prostoru opštine Obrenovac.\n“Posetom Obrenovcu TOB nastavlja sa aktivnostima na razvoju i promociji beogradskih opština sa posebnim akcentom sa stvaranje novih i posećenih abijentalnih celina. Renovirana Obrenovačka banja u samom centru grada, bazeni sa toplom lekovitom vodom, ali i izletište „Zabran“ samo su neki od elemenata turističkog proizvoda koji ćemo plasirati i pozicionirati na turističkoj mapi Beograda. Posebno mesto zauzima i manastir Svetog oca Nikolaja nastalog na temenjima hrama koji su podigli srpski kraljevi Milutin i Dragutin.“ izjavio je Miodrag Popović, direktor Turističke organizacije Beograda.\n„Pozicija Obrenovca na tri reke, dobra infrastrukturna povezanost izgradnjom autoputa 'Miloš Veliki' i blizina aerodroma 'Nikola Tesla', čine ovu opštinu posebno zanimljivom za dalji razvoj turizma u Beogradu”, dodao je Popović


Kondoliza Rajs: Kraj meseca rok u kojem Iran treba da odgovori na predsedničko saopštenje\nDržavni sekretar Kondoliza Rajs i šef kanadske diplomatije, Piter Mekkej, upozorili su juče Iran da bi mogao da se suoči sa kaznenim akcijama medjunarodne zajednice ukoliko bude ignorisao zahteve UN da obustavi obogaćivanje uranijuma.\nU svojoj do sada najotvorenijoj izjavi o iranskom nuklearnom programu državni sekretar je rekla da bi Iran mogao da se suoči sa obavezujućom rezolucijom Saveta bezbednosti, u skladu sa sedmim poglavljem Povelje UN, ukoliko bude ignorisao predsedničko saopštenje Saveta kojim se poziva da poštuje svoje medjunarodne nuklearne obaveze. U razgovoru sa novinarima posle susreta sa kanadskim ministrom inostranih poslova, Piterom Mekkejom, sekretar Rajs je izrazila iritiranost zbog korišćenja takozvane «salama taktike» od strane Teherana uprkos pozivima Saveta bezbednosti da obustavi nuklearne aktivnosti. Kondoliza Rajs je rekla da je sigurna da će, ukoliko Iran ne obustavi svoje nuklearne aktivnosti do sastanka Saveta bezbednosti 28. aprila, to telo svetske organizacije razmotriti mere poput rezolucije u skladu sa sedmim poglavljem Povelje UN, što znači da bi Iran bio obavezan da se povinuje toj rezoluciji.\n«Postavili smo kraj meseca kao rok u kojem Iran treba da odgovori na predsedničko saopštenje. U tom trenutku Savet bezbednosti će morati da preduzme neku akciju. Iranci nisu uradili ništa čime bi pokazali da će se pridržavati medjunarodnih smernica koje smo izradili za njih i stoga moramo da odgovorimo, a to neće biti u vidu još jednog predsedničkog saopštenja,» rekla je državni sekretar.\nDrugi funkcioneri administracije govorili su o redosledu poteza po kojem bi SAD i saveznici usvojili zvanično obavezujuću rezoluciju, u skladu sa sedmim poglavljem Povelje UN. Ukoliko bi i ta rezolucija bila ignorisana bila bi usvojena još jedna kojom bi bile uvedene sankcije vladi u Teheranu. Takva odluka zahtevala bi podršku svih stalnih članica Saveta bezbednosti, uključujući Rusiju i Kinu, koje su se do sada protivile uvodjenju sankcija Iranu. Šef kanadske diplomatije Piter Mekkej, člija zemlja inače nije članica Saveta bezbednosti, rekao je da bi sankcije trebalo da budu deo šireg scenarija u okviru kojeg bi Iranu bile uvodjene sve teže kazne. Državni sekretar Kondoliza Rajs je iznela svoj komentar o Iranu dok je direktor Medjunarodne agencije za atomsku energiju, Mohamed Elbaradej, započeo svoju posetu Teheranu kako bi procenio spremnost Irana da saradjuje sa zahtevima agencije, iznetim i u saopštenju Saveta bezbednosti, da obustavi nuklearne aktivnosti i vrati se pregovorima. Američki funkcioneri su, privatno, izrazili čudjenje povodom izjave iranskog predsednika, Mahmuda Ahmadinedžada, o napretku u obogaćivanju uranijuma upravo uoči posete Mohameda Elbaradeja, procenjujući da je ona možda bila motivisana unutrašnjepolitičkim potrebama.


WTA lista: Skok Ane i Jelena\nSrpske teniserke Ana Ivanović i Jelena Janković su napredovale za po jednu poziciju na najnovijj WTA list najboljih teniserki sveta.\nAna i Bojana pale za po jedno mesto\nTeniserka Srbije Jelena Janković zadržala je osmu poziciju na današnjoj WTA listi, dok je Ana Ivanović pala sa 17. na 18. mesto, a Bojana Jovanovski sa 56. na 57. mesto.\nJJ: Ana i ja smo tim koji dobija\nNajbolja srpska teniserka Jelena Janković otkrila je za Kurir da nema ništa protiv Ane Ivanović i da se raduje svakom njenom uspehu.\nVestionline, Beta 10 komentara\nHantuhova: Osramotili smo Slovačku\nSlovačka teniserka Danijela Hantuhova tvrdi da ne može da prežali što se Srbija plasirala u Svetsku grupu Fed kupa.\n14:02 >> 21:20\nFed kup: Srbija slavila u Slovačkoj 3:2\nFed kup teniska reprezentacija Srbije pobedila je selekciju Slovačke ukupnim rezultatom 3:2, a odlučujući poen u borbi za opstanak u Svetskoj grupi Federejšn kupa dobijen je u dublu, koje su...\nJankovićeva se priključila pripremama u Bratislavi\nZavoleli je preko noći\n"Primetila sam da su me ljudi prihvatili i i drago mi je što sam ispunila očekivanja svih koji su verovali u mene, a naročito selektora Dejana Vraneša".\nBez većih promena na ATP listi\nNajbolji srpski teniser Novak Đoković i dalje zauzima treće mesto na najnovijoj rang listi Udruženja teniskih profesionalaca (ATP), dok je Viktor Troicki popravio plasman za jednu poziciju.


RTV Mir - Bez dogovora, studenti hoće razgovor sa Verbićem\nBez dogovora, studenti hoće razgovor sa Verbićem\nUtorak, 07. oktobar 2014, 17:59\nBEOGRAD - Predstavnici studenata i Ministarstva prosvete nisu danas postigli dogovor o studentskim zahtevima, a akademci najavljuju novi protest za ponedeljak 13. oktobar, ukoliko u međuvremenu dogovor ne bude postignut sa resornim ministrom Srđanom Verbićem.\nStudenti su danas protestovali u Beogradu, Subotici, Kosovskoj Mitrovici i Novom Sadu, a za sutra je najavljen i protest u Novom Pazaru.\nProteste organizuju studentski parlamenti državnih univerziteta u koordinaciji sa Studentskom konferencijom Univerziteta Srbije, uz podršku drugih asocijacija studenata.\n"Studenti bi sa Verbićem trebalo da razgovaraju u četvrtak", rekao je novinarima predsednik SKONUS-a Danilo Jeremić nakon razgovora u Ministarstvu prosvete.\nOn je naveo da je tokom razgovora svako ostao na svojim pozicijama. Jeremić je rekao da studenti traže razgovor sa ministrom prosvete smatrajući da usvojene izmene zakona o visokom obrazovanju ne vode ka kvalitetu visokog obrazovanja.\n"Samo novim zakonom možemo imati kvalitetnije obrazovanje", rekao je Jeremić.\nPredsednik Saveza studenata Beograda Marko Pavlović rekao je da je "Bolonja u Srbiji neprimenjiva".\n"Treba da se zapitamo kako koji fakultet primenjuje Bolonju, koliko su studenti opterećeni", rekao je Pavlović.\nPosebni savetnik ministra Milovan Šuvakov je kazao da je za Ministarstvo nerazumljivo zašto studenti sada protestuju, mesec dana nakon usvajanja zakona, te da su vrata tog resora i dalje otvorena za sve predloge.\n"Ne smatramo da današnji protest treba da promni stavove Ministarstva prosvete", rekao je Šuvakov nakon razgoovra sa studentima i istakao da zakoni konacno treba da počnu da se primenjuju.\nStudenti dva beogradska državna univerziteta protestovali su ispred Ministarstva prosvete, nauke i tehnološkog razvoja u Nemanjinoj ulici, nezadovoljni izmenama Zakona o visokom obrazovanju, usvojenim početkom septembra.\nStudentima ne odgovara manji broj predviđenih rokova, traže budžetsko finansiranje apsolventskog staža, a organizator protesta je Studentska konferencija univerziteta Srbije, krovna organizacija studenata, studentski parlamenti Univerziteta u Beogradu i Univerziteta umetnosti.\nTokom protest saobraćaj u Nemanjinoj ulici, od Slavije do Resavske ulice, u jednom trenutku je bio potpuno austavljen.\nStudentski protesti počeli su juče u Nišu u organizaciji niškog univerzitetskog Studentskog parlamenta, kao i u Kragujevcu.\nDugoročni zahtevi studenata su: početak rada na izradi novog Zakona o visokom obrazovanju sa aktivnim učešćem relevantnih studentskih predstavnika u radnoj grupi, kao i početak rada na pronalaženju dugoročnog rešenja problema kvaliteta nastave, opterećenja i nedovoljno jasno definisanih programa studija i studentskih kurseva, uz učešće studenata u radnoj grupi.\nStudenti smatraju da nemaju drugog načina da iskažu nezadovoljstvo pre svega zbog, kako tvrde, načina komuniciranja sa studentima, a onda i zbog donesenih izmena i dopuna Zakona.\nMinistar Verbić je juče, povodom štrajka studenata, rekao da ne vidi razlog za ekstremno nezadovoljstvo akademaca jer su oni svojevremeno i sami izjavljivali da su zadovoljni većinom izmena Zakona o visokom obrazovanju, ali da she sa studentima, ako budu tražili sastanak, ragovarati o svakom konkretnom zahtevu.\nRasprava o izmenama trajala je celog leta, podrekao je Verbić i, govoreći o zahtevima studenata, istakao da broj ispitnih rokova nije smanjen, jer su prethodnim zakonom bila predviđeno četiri ispitna roka.\nSada je u prelaznim odredbama pet rokova, pa bi studenti ovim trebalo da budu zadovoljni, rekao je je Verbić Tanjugu.\nŠto se tiče zahteva za budžetsko finansiranje produžene godine, takozvanog apsolventskog staža za studente koji nisu položili sve ispite u roku, ministar je objasnio da je to ukinuto još prethodnim zakonom.\n"Nije bilo nikakvog razloga da se apsolventski staž ponovo uvodi ovim zakonom", rekao je Verbić i naveo da aktuelnim rešenjem "vlada štiti one kojima je pomoć najpotrebnija".\nKako kaže, ako budemo dozvoljavali i dalje da se unedogled rasteže studiranje za one koji su odavno saslušali sva predavanja i dalje zauzimaju mesto u domu, zbog toga će dom i regresiranuu ishranu izgubiti neko od mlađih studenta.\n"To nikako ne želimo", rekao je Verbić.


Završen treći Štrand Summer Fest: Preko 2.500 ljudi pevalo sa "Frajlama"! : Nadlanu.com\nZavršen treći Štrand Summer Fest: Preko 2.500 ljudi pevalo sa "Frajlama"!\nObjavljeno 28. avg 2019. / 12:34:26\nJuče je završen i svečano zatvoren treći Štrand Summer Fest.\nProglašeni su pobednici iz kategorija “Najlepša devojka Štranda”, “Najlepši momak Štranda” i “Najlepši osmeh Štranda”, kojima su uručene zaslužene nagrade, a uz prijatelje iz Orbita obradovana je i jedna porodica, čija fotografija mališana je na Fejsbuk stranici organizacije imala najviše lajkova.\nNajlepšu devojku izabrao je stručan žiri koji su činili: Vesna de Vinča, TV producent, novinar, pisac i vlasnica licenci Miss Srbije za najveća svetska takmičenja; Mladen Sekulić, fotograf; Nebojša Pilipović, umetnički direktor projekta Miss Srbije i Drago Vulinovic, instruktor Tai Chi-a. "Najlepša devojka Štranda" ulazi direktno u finale izbora za Miss Srbije 2019. i odlazi sa ostalim finalistkinjama na pripreme u Grčku. Drugoplasirana dobija po 6 dvodnevnih propusnica za "Novosadski Oktoberfest" i vaučere za 20 piva na festivalu. Trećeplasirana dobija po 4 dvodnevne propusnice za "Novosadski Oktoberfest" i vaučere za 10 piva na festivalu.\n"Najlepši momak Štranda" osvojio je 7 dana na Kopaoniku za dva osobe.\nPobednik kategorije "Najlepši osmeh Štranda by Orbit" dobija: Poklon (SUMMER STARTER KIT), koji sadrži: - Orbit kofer - Peškir za plažu - Naočare - Kačket - Torbu za plažu - Plastičnu sportsku flašicu sa peškirom od mikrofibera i držačem za telefon - Orbit Bottle x 10 To nije sve! Pobednik/ca dobija 6 dvodnevnih propusnica za "Novosadski Oktoberfest" i vaučere za 20 piva na festivalu.\nNakon proglašenja pobednika i dodele nagrada, od 20 časova zapevale su “The Frajle”, a sa njima svi sa platoa ispod Mosta slobode. Preko 2.500 ljudi pevalo je uz njihove najveće hitove i uz prerade hitova drugih izvođača!\nOve četiri pretalentovane dame su sa svojom publikom podelile sreću zbog novog singla koji je izašao pre samo dve nedelje, a koji su, sa velikim zadovoljstvom, prvi put izvele sinoć pred novosadskom publikom: “Noćas si moje vino”. Cela dva sata igrale i pevale su sve generacije.\nŠtrand Summer Fest, dakle, zaista donosi osmeh na lice!\nIako je to istina, to ne bi bilo izvodljivo bez naših prijatelja. Juče smo proveli dan sa drugarima iz Udruženja “Čepom do osmeha”, uz koje smo redovno na Štrandu protekle dve nedelje obeležavali “Eko nedelju”.\nPored toga što smo se zalagali za društvenu odgovornost, trudili smo se i da širimo empatiju i da upoznajemo ljude sa svakodnevnim borbama koje nosi dan svima. Ovaj put, uz tribinu “Niste sami”, podsetili smo na to koliko je važna mentalna higijena, koliko ljudi zaista pate od depresije i anksioznosti, šta da radimo ukoliko u našem okruženju imamo decu sa autizmom, a šta ukoliko poznajemo nekoga ko ima suicidne namere. Sve ovo ste mogli da čujete u ponedeljak, 26. avgusta, na Štrandu.\nPonosni smo na dva održana festivala “Dog Show”, čije interesovanje nije opalo ni u jednom momentu. Izabrani su psi u kategorijama: Najlepši pas, Najstilizovaniji pas, Najposlušniji pas i Specijalna nagrada žirija, a najbitnije je što je jedna cela porodica mogla da uživa u kompletnom događaju i da povede svog ljubimca, a na kraju još i da osvoji nagradu!\nU toku festivala, ostavili smo prostor i za izložbu “Osobe sa invaliditetom koje su menjale svet”. Polovinom jula posetioci Štranda mogli su da pogledaju postavku fotografija uz tekstove koji svedoče o dostignućima osoba koje su uz svoj hendikep uspele da promene nešto u ovom svetu u kom smo danas svi mi.\nOno na šta smo posebno ponosni je humanost i sama pomisao na to da mladi ljudi zaista razmišljaju o tome koliko nečije malo nekome znači mnogo. Naime, maturanti iz Elektrotehničke škole “Mihajlo Pupin” (razred E45) i Saobraćajne škole “Pinki” (nautički tehničari) poklonili su svoju nagradu za Najlepši maturski tablo koji je ove godine organizovao Color Media Communication i portal nshronika.rs, u saradnji sa OPENS-om, deci iz Sremske Kamenice, koja su zahvaljući njima provela dan pun avanture i znanja prilikom posete Viminacijumu!\nDo 27. avgusta svi ljubitelji najlepše dunavske plaže “Štrand”, kao i posetioci i turisti, mogli su da uživaju na prostoru ispod Mosta slobode u različitim programima i aktivnostima: od dečijih radionica, tribina, izložbi, filmskih večeri, preko izbora za najlepši par, devojku i momka, i najlepši osmeh Štranda, do sportskih takmičenje, nastupa bendova, vežbanja i drugih aktivnosti.\nPodsećamo, festival je otvoren 29. juna 2019. godine uz izbor za najlepši maturski tablo Novog Sada, i uz odličnu svirku grupe Drum’n’ Zez.\nFestival se organizuje uz podršku Grada Novog Sada i Gradske uprave za privredu, JKP Gradsko Zelenilo Novi Sad, Udruženje Petrovaradin medija, kompanije: Apatinska pivara – Jelen Pivo, i Mars sa brendovima – Orbit, Skittles i Pedigree.\ncepom do osmehadog showeko nedeljamost Slobodenajlepši tablo novog sadanovi sadnsOsobe sa invaliditetom koje su menjale svetstrand summer festThe FrajleTOPViminacijum


Lideri EU odlučuju o kompromisu za deblokadu budžetskog paketa | EurActiv Serbia\nLideri EU razgovaraće 10. decembra o kompromisu koji je ispregovaralo nemačko predsedavanje EU sa ciljem da Mađarska i Poljska skinu veto na sporazum o budžetu EU. Kompromis predviđe odlaganje primene mehanizma zaštite vladavine prava dok ga ne potvrde sudije EU.\nNakon tronedeljnog veta, iznošenja političkih stavova, pretnji i mogućnosti da budu isključene iz stimulativnog paketa za oporavak od korona krize, Mađarska i Poljska su signalizirale da su spremne da odblokiraju odobravanje budžeta EU za period 2021-2027. i fonda za oporavak od ukuno 1,8 hiljada milijardi evra.\nU zamenu su te dve zemlje dobile neke koncesije oko mehanizma zaštite demokratije i vladavine prava, što će morati da odobre lideri EU na samitu 10-11. decembra.\n"Postoji kontura privremenog sporazuma o budžetu EU i mehanizmu uslovljanja (budžetskih sredstava poštovanjem vladavine prava)", rekao je novinarima poljski predsednik Andžej Duda u Pragu posle razgovora sa češkim kolegom Milošem Zemanom.\nNemačka, predsedavajuća EU do kraja godine, pregovara sa obe zemlje o "interpretativnoj deklaraciji" koja će biti dodata mehanizmu, a na to se u Budimpešti i Varšavi gleda sa velikom zabrinutošću.\nMahnizam vladavine prava omogućava da se zaustavi isplata novca EU nekoj članici zbog korupcije i sukoba interesa, kao i kada je ugrožena nezavisnost sudija.\nDeklaracija zadržava mehanizam neokrnjenim ali se navodi da se neće koristiti proizvoljno.\nPrimena će "biti objektivna, poštena, nepristrasna i zasnovana na činjenicama, uz obezbeđenje odgovaraućeg postupka, nediskriminacije i jednakog tretmana članica", navodi se u tekstu u koji je EURACIV.com imao uvid.\nTakođe deklaracija uključuje tzv. kočnicu za slučaj opasnosti tako da pojedinačna zemlja može da izrazi neslaganje sa EU liderima oko procedure sankcionisanja, iako se za aktiviranje mehanizma neće zahtevati jednoglasnost.\nU deklaraciji se navodi i da Evropska komisija neće pokrenuti proceduru protiv neke zemlje dok Sud pravde EU ne presudi o mehanizmu, pošto Budimpešta i Varšava nameravaju da ospore legalnost mehanizma za očuvanje vladavine prava pred evropskim sudijama. Kao rezultat, aktiviranje mehanizma moglo bi da bude odloženo do posle izbora u Mađarskoj 2022.\n"Komisija namerava da razvije i usvoji smernice o načinu primene procedure, uključujući metodologiju po kojoj će se raditi procene (stanja vladavine prava)", piše u tekstu.\n"Te smernice će biti razvijene u konsultacijama sa članicama" i "biće završene posle presude Suda pravde", dodaje se u dokumentu. "Dok smernice ne budu gotove, Komisija neće predlagati mere u okviru mehanizma".\nŠpanske diplomate kažu da je većina članica spremna da prihvati uključivanje Suda pravde EU, iako to znači odlaganje primene mehanizma.\nAko lideri EU prihvate deklaraciju 10. decembra, diplomate kažu da bi proces odobravanja budžeta EU i fonda za oporavak mogao biti ponovo aktiviran još ove nedelje.\nIpak, prve tranše iz 750 milijardi evra vrednog fonda za oporavak neće biti realizovane pre leta jer prethodno u svih 27 članica mora da se završi proces ratifikacije sporazuma o budžetu EU.


Šeranić: Ruske vakcine očekujemo do kraja sedmice - Srpskacafe\nŠeranić: Ruske vakcine očekujemo do kraja sedmice\nSrijeda, 31.03.2021., 15:45 Srijeda, 31.03.2021., 15:45\nMinistar zdravlja i socijalne zaštite Republike Srpske Alen Šeranić očekuje da će u Srpsku do kraja sedmice stići još oko 60 000 doza ruske vakcine “Sputnjik V”.\nOdgovarajući na konstataciju novinara da je od 100 000 obećanih doza vakcine “Sputnjik V” u Republiku Srpsku do sada stiglo 42 000, Šeranić je rekao da su u Srpskoj, kao i u cijelom svijetu kašnjenja uslovljena isporukama proizvođača.\n– Očekujemo da se to riješi u toku dana ili do kraja sedmice – rekao je Šeranić.\nOn je podsjetio da je Srpska za nabavku vakcina preko “Kovaks” mehanizma uplatila 6 930 000 KM, a za nabavku ruske vakcine oko 13 560 000 KM.\n– To je cijena sa PDV-om, a sada nakon odluke Savjeta ministara postoji mogućnost da povratimo PDV i carinu i to ćemo učiniti – rekao je Šeranić.\nOn je pojasnio da su vakcine iz “Kovaks” mehanizma plaćene po cijeni od 10,55 dolara, kako je bilo i navedeno u ugovoru, te da je plaćna vakcinacija 200 000 stanovnika.\n– Ista stvar je i sa ruskom vakcinom. Radi se o 400 000 doza za 200 000 stanovnika – pojasnio je Šeranić.